text:
Brennir tú fyri eldraøkinum og fyri at skapa góð og virðilig kor fyri húsfólk og tann aldrandi borgaran, so er tað tær, vit leita eftir til Sambýlið oman Hoydalar.
Á Sambýlinum Oman Hoydalar búleikast 10 húsfólk, og umleið 14 starvsfólk hava sítt yrki her. Hetta er eitt gott arbeiðspláss, har starvsfólkini hava tað gott saman og eru um hvønn annan. Her starvast sjúkrarøktarfrøðingar, heilsurøktarar og heilsuhjálparar, og her verður samstarvað tvørtur um yrki og geirar dagliga. Vit stremba eftir at arbeiða viðurkennandi og at skapa ein gerandisdag, har húsfólk, starvsfólk og avvarðandi trívast, mennast og hava tað gott.
Arbeiðsdagurin er fjølbroyttur, og dagarnir eru ikki eins, og uppgávurnar eru umframt røkt og umsorgan eisini alt tað, sum hoyrir til eitt vanligt húsarhald.
SØKT VERÐUR EFTIR:
sjúkrarøktarfrøðingi til barnsburðarfarloyvisstarv á starvsbrøki 0,7, til setan 1. oktober 2019 til 31. august 2020. Arbeitt verður fyri tað mesta í dagvaktum á yrkadøgum.
FØRLEIKAKRØV
VIT BJÓÐA TÆR:
SETANARVIÐURSKIFTI
Starvið verður lønt sambært sáttmála við KAF / Fíggjarmálaráðið og Felagið Føroyskir Sjúkrarøktarfrøðingar.
MEIRA FÆST AT VITA
Meira fæst at vita um størvini við at venda sær til Beintu Áargarð, deildarleiðara, á telefon 512655, ella umvegis teldupost beintaar@torshavn.fo
UMSÓKN
Umsókn saman við prógvum, góðkenning og upplýsingum um útbúgving og royndir verður at senda til torshavn@torshavn.fo. Viðmerkjast skal „sjúkrarøktarfrøðingur Oman Hoydalar“.
Umsóknarfreistin er 26. august 2019.


c: text/html

text:
Rumenar á loftinum
2019-08-05 13:42
“Rumenar á loftinum” er sigandi heitið á kanning um óskipað viðurskifti á føroyska arbeiðsmarknaðinum, sum 13 fakfeløg í vetur heittu á Liljuna Weihe um at standa fyri.
Í kanningini, sum varð løgd fram í Smæruni fyrrapartin í dag, hevur Liljan Weihe serliga hugsavnað seg um støðuna í byggi-, og hotel-/matstovuvinnuni, sum brúka nógva útlendska arbeiðsmegi.
Tað skal beinanvegin sigast, at hóast undirritaða hevur ikki havt stundir til at nærlesa kanningina enn, so var høvuðsniðurstøðan yvirskipað góð: At tað eru ongi tekin um, at ólóglig arbeiðsmegi er í Føroyum og heldur ikki ólóglig lønardumping. At útlendingar, sum fáa arbeiðs- og uppihaldsloyvi í Føroyum fáa sáttmálaløn, ofta eru skipaðir í fakfelag, hava bústað og onkur arbeiðsgevari rindar ferð heim at vitja familjuna av og á. Her vórðu stóru byggifyritøkurnar og hotelsamtøkini nevnd. Og tað skulu vit fegnast um.
Men dømi eru tíverri eisini um tað mótsatta. At mann viðfer menniskju ómenniskjaliga. Og hetta eru dømini, ið vit sum politisk skipan, saman við pørtunum á arbeiðsmarknaðinum, mugu reagera uppá beinanvegin, nú vit hava fingið tað innlit, sum so leingi hevur verið eftirlýst. Og takk fyri tað til tey fakfeløg, sum hava bílagt hesa tiltrongdu kanning.
Ein av ræðusøgunum snúði seg um tíggjutals rumenar, sum húsast í serstakliga óvirðiligum umstøðum úti við Skansan í Havn. Okursleiga, fuktur og trekkur, pappveggir millum eitt ótal av kørmum og dømi um menniskju, sum eru stúvað saman uppi undir vaðingini í einum ventialtiónsrúmi. Slíkt hoyrir ongastaðni heima!
Eisini verður víst á viðurskifti hjá smærri hotel- og matstovufyritøkum, har rættindi og skyldur ofta eru ógreið og arbeiðsviðurskiftini alt annað enn góð.
Millum niðurstøðurnar í kanningini sæst, at vit eiga at bøta um kunningina um rættindi og skyldur, bæði til útlendingar og til ung og óroynd í matstovuvinnuni.
Tað hevur skund at skipa útlendingaøkið, sum er alt ov óskipað í løtuni.
Eisini eiga vit at hava eftirlit við útbúgvingarstøðinum hjá útlendsku arbeiðsmegini, so tey kunnu fáa røttu lønina, og ikki bert minstuløn sum nú.
Men tað, sum veruliga hevur bráskund, er at fara miðvíst í hernað móti teimum rotnu eplunum, sum bjóða útlendingum hendanvegin og stúva teir saman í ruinum, sum tey taka okursleigu fyri. Eitt ræðandi dømi er um teir tríggjar rumenarnar, sum búgva saman á 12 fermetrum fyri 6.000 kr. um mánaðin. Hetta er baksíðan av medaljuni, nú framgongdin í samfelagnum skapar hópeftirspurning eftir arbeiðsmegi og hóskandi bústøðum. Og hetta mugu vit taka í størsta álvara!
Rigmor Dam,
Javnaðarflokkurin

robotstxt: allowed

filter: keep


text:
Tá gólvlýsingarnar loysnaðu
ítróttur06-03-2019 - 07:52 - Jóanis Albert Nielsen
HSF: HSF harmast um óhepnu støðuna, sum íkom til steypafinalurnar hjá bæði kvinnum og monnum, tá nakrar av lýsingunum á gólvinum loysnaðu.Ein serlig umbering fer til spælararnar og okkara stuðlar.
Lýsingar hava verið á gólvinum á hvørjum ári til allar steypafinalur og landsdystir, síðan Tórshavnar kommuna keypti gula hondbóltsgólvið fyri 11 árum síðan. Ongantíð fyrr eru lýsingar loysnaðar. Hesi árini er lýsingartilfarið eisini vorðið betri, so tað skuldi ikki komið fyri.
Hondbóltssambandið hevur saman við hallarumsitingini hjá Tórshavnar kommunu, sum hevur ábyrgd av gólvinum, og Sendistovuni, ið hevur ábyrgd av lýsingunum, eftirkannað tilgongdina, tá lýsingarnar vórðu lagdar á gólvið. Tað hevur ikki eydnast okkum at staðfesta orsøkina til, at lýsingarnar loysnaðu, men helst eru talan um eina samanrenning av fleiri viðurskiftum.
Partarnir hava endurskoðað mannagongdina, tá lýsingar verða lagdar á, og vit vænta, at vit við hesum í bestan mun kunnu tryggja, at tað ikki kemur fyri aftur, at lýsingarnar á gólvinum loysna.


text:
Freistin at søkja um starv hjá Sumbiar Kommuna er longd
Søkt verður eftir einum røskum og ágrýtnum arbeiðsfólki at byrja sum skjótast.
Kortlegging við dronum
Umhvørvisstovan nýtir dronur at gera nýggj myndakort av øllum býum og bygdum í Føroyum.
Flogið verður í Sumba í tíðarskeiðnum 8. juli til 27. juli 2019.
Fundarfrásøgn frá bygdaráðsfundinum 13. juni 2019.
Fundarfrásøgn frá bygdaráðsfundinum 13. juni 2019,.er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 13. juni 2019.
Hesi mál verða viðgjørd á bygdarráðsfundi, tórsdagin tann, 13. juni 2019. kl. 19.30.
Sumbiar Kommuna
Býráðsfundurin er fluttur til tórsdagin 13. juni 2019.
KUNNGERÐ
Til veljarar til fólkatingsvalið ónsdagin tann 5. juni 2019 í Sumbiar kommunu.


text:
Hanna Jensen, landsstýriskvinna, hevur sett Alis Jónu Højsted í starvið sum einalærara í Oyndarfjarðar skúla frá 12. juni 2019 at rokna.
Alis er 54 ára gomul og tók læraraprógv í 2005, orðblindalæraraútbúgving í 2009 og serlæraraútbúgving í 2012.
Alis hevur drúgvar undirvísingarligar royndir sum lærari í Felagsskúlanum á Oyrarbakka, nú Skúlanum við Streymin. Harumframt hevur hon ávísar leiðsluroyndir sum leiðari á førleikastovuni. Eisini er hon AKT- lærari.
Um tú veitst okkurt, sum VP ikki veit - skriva so til vp@vp.fo


text:
Góðu næmingar og foreldur/avvarandi
Eins og boðað í vikuseðli, er leygardagsskúlin útsettur.
Tit fáa nærri kunning í postmappuni í komandi viku 🙂
Vinarliga
Jákup av Skarði
Hesa vikuna er útlendski sangurin “Going on a lion hunt”.
Niðanfyri eru tríggjar ymsar slóðir.
1) Hendan slóðar tykkum til eina frálíka “framløgu”: Trýst
2) Ein onnur versión sæst við at trýsta á play:
3) …og hesa slóðina hava vit nýtt í gjár og í dag: Trýst
Góður næmingar og foreldur/avvarandi
Fríggjadagin 7. okt. skipa Látrið og skúlin fyri rennidegnum 2016.
Vit møta sum vant í skúlanum og byrja við grundtímum. Eftir morgunløtuna fáa næmingarnir stundir at seta seg við matpakkum og vatni, áðrenn vit fylgjast út á Veg – har vit hita upp kl. 10.
Runnið verður sum vant niðri í bygdini og út á Klivar – har rennileiðin er 1 km runt.
Eftir renningina fara vit á Látrið at drekka kakao og eta bollar – og so er heystfrí.
Fyrstu vikuna eftir heystfrítíðina vitjar “kreativa breytin” á námsvísindadeildini á Setrinum. Hetta verður fyrra evnisvikan um myndaarbeiði á brimgarðinum í Nólsoy.
Bestu ynski um góðar skúladagar og góða heystfrítíð.
Góðu næmingar og foreldur/avvarandi 🙂
Hesa vikuna syngja vit íslendskt, føroyskt og danskt:
“Faðir vor” – slóð til sangin er her: Faðir vor
“Heystið tað er júst nú komið”
“Jeg elsker at sidde alene”


text:
Leopardsnigil
Leopardsnigil (frøðiheiti - Limax maximus) varð fyrstu ferð skrásettur í Føroyum í 2003. Hann varð funnin á Toftum og hildið var at hann bara fanst har, men ein 'eftirlýsing' í Dimmalætting vísti at hann fanst yvir stórar partar av Eysturoy og Suðurstreymoy uttan at fólk høvdu givið sær far um tað.
Leoparsnigil stavar frá Vesturevropa.
Útsjónd[rætta | rætta wikitekst]
Leopardsnigil er nú størsti snigil í Føroyum, áður var tað svarti snigil. Leopardsnigil kann gerast upp til 200 mm langur. Hesin snigil er sera litfagur og fleiri litbrigdi síggjast. Vanligast er hann grábrúnur við strípum, men stundum hevur hann blettir ístaðin fyri strípur, og stundum er hann einlittur og hevur hvørki strípur ella blettir. Eitt ið eyðkennir hetta slagið, er kjølurin eftir rygginum og tað at andingaropið er aftanfyri kápuna, mótsatt Arionslektini har andingaropið er frammanfyri kápuna.
Liviøki[rætta | rætta wikitekst]
Har Leopardsnigil finst í Føroyum, sæst hann allastaðni í bygdum øki, í urtagørðum, í bønum og á gongubreytum. Ikki er greitt um hann trívist uttangarðs.
Mótsatt morsniglinum tykist leopardsnigilin vera púra óskaðiligur.


text:
Posts By Tummas Jóhan Sigvardsen
Síðsta freist: Premier League Fantasy Team08/08/2019 | Tummas Jóhan Sigvardsen
Síðsta freist at melda seg til kappingina er í kvøld, tí Premier League byrjar í morgin. Niðanfyri er vegleiðing og vinningar.
Kappingin fer fram soleiðis, at man ger sær eitt lið á https://fantasy.premierleague.com/, har man sleppur inn á okkara kapping … Les meira...
Avsláttur á borðspæls-caféini Dice ‘n Drinks21/06/2019 | Tummas Jóhan Sigvardsen
Føroyingafelagið í Aalborg og borðspæls-caféin Dice ‘n Drinks hava gjørt eina avtalu um fastan avsláttur.
Dice ‘n Drinks er ein hugnalig café, ið liggur á Sankelmarksgade 15, ið er mitt í býnum. Í barrini eru alskins sløg av drekkivørum … Les meira...
Okkara Karnevalgonga 2019 eydnaðist avbera væl!29/05/2019 | Tummas Jóhan Sigvardsen
Okkara Karnevalgonga eydnaðist avbera væl! Álaborg ynskir at takka Okkara, Smyril Line Cargo og DISM fyri allan stuðul. Stóra takk fyri!Vit ynskja eisini at takka øllum teimum, ið luttóku á Okkara Karnevalgongu 2019! Tað var ótrúliga stuttligt at hátíðarhalda … Les meira...
Stuðulsavtala: DukaTALE23/05/2019 | Tummas Jóhan Sigvardsen
DukaTALE stuðlar føroyingafelagnum í Aalborg
Nevndin í Álaborg gleðist um at kunna tykkum um, at frá 1 juni 2019 stuðlar telefon- og teldufyritøkan Duka føroyingafelagnum í Aalborg.
Hetta merkir sosatt, at framyvir verður WIFI í Álastovu, og vit hava … Les meira...
Okkara Karnevalgonga 201905/05/2019 | Tummas Jóhan Sigvardsen
Eru tit klár til eitt brak av eini karnevalgongu? Vit hava sum nakað heilt serligt fingið føroyska bryggjaríið Okkara at stuðla karnevalgonguni í ár! Hetta er stórt, ja kanska tað størsta nakrantíð!Hugsa tær at ganga og drekka føroyskar øl og … Les meira...


text:
For hundin, eri eg bundin?
Nýtt átak hjá Fólkaheilsuráðnum
Fólkaheilsuráðið fer restina av árinum at varpa ljós á bundinskap.
Vit hava eina ørgrynnu av møguleikum og vit kunnu velja og vraka, sum okkum lystir, men eru vit altíð tilvitað um, hvat vit velja til, og hvat vit velja frá?
Tað er natúrligt at velja tað til, sum skapar eina góða kenslu í okkum. Tað kann vera so nógv ymiskt, sum skapar eina góða kenslu. Tað kann vera, tá ið vit eta, renna, keypa, spæla teldu, gera reint, strúka skjúrtur, arbeiða í havanum og so framvegis, ella vit kunnu fáa eina góða kenslu kemiskt við at brúka ymisk evni so sum tubbak, rúsdrekka og rúsevni.
Tað er munur á vana og bundinskapi. Markið ímillum vana og bundinskap er sera flótandi og flytur seg frá einum ringum vana til eina støðu, har alt dettur frá hvørjum øðrum. Tað er lættari at steðga einum vana enn at steðga bundinskapi. Bundinskapur yvirtekur stýringina, og tá er truplari at steðga aftur. Bundinskapurin kann føra til beinleiðis misnýtslu.
Við spurninginum “For hundin, eri eg bundin?” vil Fólkaheilsuráðið varpa ljós á bundinskap og vóna at fólk verða meira tilvitað um bundinskap.
Átaki byrjar við 4 stuttum filmum, sum snúgva seg um royking, rúsdrekka, rúsevni og doping. Í heyst koma fleiri filmar við øðrum evnum. Filmarnir leggja upp til, at finna nøgdsemi á ein meira gagnligan hátt, so vit kunnu vera hugbundin í virksemi og áhugamálum, ið geva meining fyri okkum, uttan at bundinskapur tekur ræði á okkum.


text:
Fróði Hansen hevur júst latið frá sær fyrsta staklagið til sína komandi útgávu, Hola, sum kemur út í mai. Lagið er at finna á youtube, og er tað listamaðurin Bárður Dal Christiansen, ið hevur gjørt sjónbandið til lagið. Bárður stendur eisini fyri at gera plátuhúsan til komandi útgávuna.
- Í mai í ár lati eg frá mær mína fyrstu útgávu við føroyskum teksti. Útgávan kallast Hola, og á henni eru átta løg. Løgini eru øll vorðin til á tangentum í Havn og Skopun. Mattias Kapnas og eg hava framleitt og lagt til rættis í Sandavági, og síðani hava vit við manning í fleiri umførum í 2018 verið í Studio Bloch og upptikið tónleikin í tøttum samstarvi við Theodor Kapnas, sigur Fróði Hansen
Hola kemur út á talgildum miðlum tíðliga í mai, og einans 200 vinyl plátur verða gjørdar. Hvør útgáva far eitt tal, og er tað listamaðurin Bardur Dal Christiansen, ið við serstakum linoleumskurði stendur fyri at gera plátuhúsan.
- Í seinnu helvt av mai fara eg og bólkur mín, Mattias Kapnas, Bartal Augustinussen og Per I. Højgaard Petersen, á tónleikaferð kring landið, og tá framføra vit alla útgávuna, og eisini onkur eldri løg, sigur Fróði Hansen
Tú kanst hoyra fyrsta lagið á nýggju fløguni við at trýsta á pílin á myndini.


text:
Í dag er ein serstakur dagur fyri føroyska búskapin, og harvið fyri okkara samfelag og okkum øll. Tí í dag minka vit skuld landsins við 800 mió. kr. afturat. Vit settu okkum fyri, at fremja ein skynsaman fíggjar- og búskaparpolitikk - at hava avlop á hvørjum ári, at økja uppsparing í Búskapargrunni Føroya, og at minka skuld landsins. Saman hava vit rokkið hesum málum. Tilsamans hevur landskassin havt avlop á 1 milliard fyrstu 3 árini í hesum valskeiðnum, og vænta vit hartil omanfyri 500 mió. kr. í avlopi í ár. Hetta ger tað nú møguligt at minka landsins skuld munandi, samstundis sum meira verður uppspart.
Til samanberingar hevði landskassin hall øll árini í undanfarna valskeiði, á samanlagt meira enn eina milliard.
Uppsparing landsins økt 1,5 milliard
Stóru avlopini hjá landskassanum árini 2016-2018 hava bjálvað landið fíggjarliga, og økt uppsparingina munandi.
Tá landsstýrið og samgongan tóku við á heysti 2015, var uppsparingin (gjaldførið) hjá landskassanum 2,25 milliardir.
Um hálvan juni í ár var tøka uppsparingin heilar 3,7 millardir.
Ein øking í uppsparingini á 1,5 milliard.
Hetta ger tað møguligt at lækka skuld landsins munandi í dag.
Tryggja uppsparing á minst 15% av BTÚ
Til ber tó ikki, at lækka skuldina við allari tí upphædd, ið landskassin hevur økt uppsparingina, tí vit skulu støðugt tryggja, at landskassin hevur tøkt gjaldføri og uppsparing svarandi til í minsta lagi 15% av BTÚ.
Og tá okkara búskapur veksur, og harvið eisini okkara BTÚ, krevur tað, at landskassin setir meira av til uppsparing. Tí má partur av avlopinum nýtast til, at økja uppsparingina.
Tá samgongan tók við á heysti 2015, var kravda minstagjaldførið á 15% av BTÚ 2,15 milliardir.
Nú í juni 2019 er hetta 2,83 millardir.
Ein øking av kravda gjaldførinum hjá landinum á um 700 mió. kr. eftir 4 árum, tí at okkara búskapur og okkara BTÚ eru vorðin størri.
Landskassaskuldin minkað 1,5 milliard
Men stóru avlopini og økta uppsparingin gera, at vit kunnu minka skuldina munandi, samstundis sum vit framhaldandi hava stóra uppsparing.
Tá samgongan tók við á heysti 2015, var landskassaskuldin 5,2 milliardir.
Nú 20. juni 2019 verður landskassaskuldin 3,7 milliardir.
Ein minking á 1,5 milliard. Hetta er ein minking á 29%.
Av hesum hava vit minkað skuldina 1 milliard við avlopinum hjá landskassanum, meðan 0,5 milliard av skuld fall burtur í 2018, sambært avtalu.
Uppspart hálva milliard í Búskapargrunninum
Samstundis er uppsparingin í Búskapargrunni Føroya økt ár um ár.
Tá samgongan tók við á heysti 2015, var innistandandi í Búskapargrunninum 0 kr.
Eftir fyrstu 3 árini í samgonguskeiðnum, er innistandandi í Búskapargrunninum 453 mió.
Og tá árið í ár er av, væntast innistandandi í Búskapargrunninum at verða væl meira enn 500 mió. Væntandi einar 6-700 mió. Henda upphædd og uppsparing telur eisini við í landsins gjaldføri.
Nettoskuld landskassans minkað við 2 milliardum
Samanlagt er nettoskuld landskassans – tað er skuld minus uppsparing – søguliga lág.
Landskassin hevur í dag skuld á 3,7 milliard, og uppsparing á 2,9 milliard.
Nettoskuldin er sostatt bert 0,8 milliard.
Fyri 4 árum síðan var nettoskuldin 2,8 milliardir.
Hetta er ein minking av nettoskuldini við meira enn 2 milliardum frá 2015 til í dag.
Hava bjálvað okkara samfelag til komandi tíðir
Tað er bæði gott og gleðiligt, at vit í dag minka skuld okkara við 800 mió. kr. afturat. Tí vit vita øll, at eftir góðar tíðir koma minni góðar tíðir. Vit skulu tí gera tað vit kunnu, fyri at bjálva samfelagið og landskassan, og at minka skuld, nú tíðirnar eru góðar.
Vit kunnu tí øll fegnast um, at vit hava havt munandi avlop øll 4 árini í valskeiðnum, tí hetta hevur gjørt tað møguligt at økja landsins uppsparing og at minka skuldina munandi.
Úrslitið er, at vit í dag eru millum tey lond, ið hava lægst skuld. Hetta ger okkum fíggjarliga sterk, til at taka ímóti broytingartíðum, ið fara at koma – og hetta styrkir okkara vælferðarsamfelag nú og frameftir.
Vóni at vit saman fáa møguleika fyri, at halda áfram við, at gera okkara samfelag enn betri, tryggari og sjálvbjargnari - eisini eftir komandi løgtingsval.
Kristina Háfoss
Landsstýriskvinna í fíggjarmálum


text:
Nakrar søguligar rættleiðingar (fimti partur)
Kjakið um Morten Mols (sum seinni fekk navnið Smyril) snúði seg als ikki um, hvørt tað var rætt at skaffa eitt nýtt skip á Suðuroyarleiðini ella ikki. Breið semja var í løgtinginum um, at gamli Smyril var ótíðarhóskandi, hóast hann ikki hevði nógv ár á baki. Men hvat var tað so, sum ósemjan snúði seg um?
Nýggja skipið ið ætlanin var at keypa, skuldi ikki einans vera ein Suðuroyarferja. Skipið skuldi eisini brúkast til millumlandasigling. Í løgtingsins fíggjarnevnd varð upplýst, at orsaka av millumlandasiglingini fóru onkuntíð at ganga 2½ samdøgur millum hvønn túrin millum Suðuroynna og Havnina. Eisini sæst í álitinum frá fíggjarnevndini, at í meðal ferðaðust tá í tíðini 30 – 40 fólk á hvørjum túri um Suðuroyarfjørð, og um summarið var hetta talið 60 – 65 fólk. Tí var spurnartekin sett við, um ein ferja sum tók 800 fólk, ikki var í so stór og kostnaðarmikil í mun til tørvin. Tí hildu umboðið hjá Sambandsflokkinum og hini í minnilutanum í fíggjarnevndini, at tað fór at tæna suðroyingum nógv betur, um ein nýggj ferja varð bygd, sum tók 300 fólk og sum kundi sigla á Suðuroyarleiðini burturav, soleiðis at munandi styttri varð millum túrarnar.
Nú havi eg skrivað nakrar greinir um søguligar pástandir, sum hava verið vendir móti Sambandsflokkinum. Eg haldi at tað hevur verið tiltrongt at greiða frá nøkrum av hesum tingunum, tí flokkurin sum fyrstu nógvu árini eftir floksbýtið hevði reinan meirluta í løgtinginum, og sum aftaná heimastýrislógina hevur staðið á odda fyri nógvum samgongum, hevur eina stolta søgu, sum vit sambandsfólk onga orsøk hava at skammast við.
Helgi Abrahamsen
næstformaður Sambandsfloksins


text:
Orð og lag: Øssur Berghamar
1. Hvat kann heimurin tær geva, ungi vinur,
tú, sum eftir lívi, lukku leita man?
Eftir stuttleika og spenningi tú strembar,
men er hjartað vorðið trygt í tí, tað fann?
Kanst tú hyggja fram mót hvørjum nýggjum degi,
óttaleysur ganga fram hvørt lívsins stig?
Á, eg spyrji: “Hvat kann heimurin tær geva,
hevur hann tær givið nakran sannan frið?”
Niðurlag: Nei, einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.
2. Hvat kann heimurin tær geva, ungi vinur?
Einans vónbrot, sorg og sút hann veitir tær.
Mangur ungur, sum av honum læt seg blinda,
syrgin mátti sanna, at hann svikin varð,
men um tú tær venda vilt til Harran Jesus,
hann skal frelsa teg í hesi somu stund,
og ta gleði, sum títt hjarta tráar eftir,
tú frá honum fáa skalt í lív og lund.
Niðurlag: Tí einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.


text:
Tivoli Hotel ****
* Dagført 17. januar 2017
Í juli 2010 lát Tivoli Hotel dyrnar upp á fyrsta sinnið, og temaði er við íblástri frá Tivoli. Maðurin handan sniðgevingina er Kim Utzon, sum í samstarv við Tivoli hevur innrættað hotellið. Øll 396 kømurini hava air condition, ókeypis tráleyst internet og flatskerm. Umframt hetter er fitness, swimming pool, barr, matstova og innandura/uttandura spælipláss. Hotellið liggur aftanafyri Tivoli, beint við Fisketorvet.
| Sí meira um hotellið her
Legg til merkis
- Tilboðið er útroknað eftir bíligastu pakkaferðaseðlunum við Atlantic Airways
- Pakkaferðaseðlar eru treytaðir av at tit ferðast, náttina millum leygardag til sunnudag
- Prísurin kann broytast alt eftir tíðarskeiði og hvat er tøkt
- Avmarkað nøgd
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Vel eitt hald sum passar til tín tørvLes meira her
Fá atgongd til allan heiminLes meira her
Telefonin sum altíð er at finnaLes meira her
Um tú hevur fartelefonhald hjá Hey ella øðrum veitara, so er lætt og ómakaleyst at skifta og fáa fyrimunirnar við nýggja haldinum. Tað gert tú við at vitja okkara nýggju sjálvgreiðslu, upprætta ein brúkara og fylgja vegleiðingunum víðari.
Hey haldini gera tað ekkaleyst at brúka fartelefonina, tú fært ongar óvæntaðar eykarokningar. Goldið verður forút, og ynskir tú at brúka meira enn íroknaðu nýtsluna, mást tú fylla pening á inni á sjálvgreiðsluni.
Nú ber til at avgreiða øll tíni viðurskifti á netinum. Tú hevur altíð møguleika at broyta títt hald, leggja familjulimir afturat, bjóða vinum við og fáa eitt yvirlit yvir tína nýtslu
Bjóða einum vini at gerast kundi hjá Hey, og um viðkomandi tekur av, fáa bæði tú og tín vinur 4 GB í part omaná tykkara verandi hald.
Um tú hevur eitt 5 GB hald og bara brúkar helvtina av tínum GB í einum mánað, jamen so kanst tú brúka hina helvtina næsta mánað uttan meirkostnað.


text:
Regnar oftari í Føroyum, men tá tað regnar á Madeira, regnar meir
Tað regnar illa í flestu oyggjabólkum í mun til inni á meginlandinum, og hartil rættiliga javnt alt árið. Hóast hetta, so er stórur munur á at tað regnar meira javnt og nógv í Føroyum. Í Madeira regnar í miðal 5 dagar um mánaðin, meðan tað í Føroyum regnar í miðal 17 dagar um mánaðin, ella meira enn 3 ferðir so ofta. Í báðum oyggjabólkunum er tað so, at tað regnar sjáldnari um summarið enn um veturin.
Eitt er at tað regnar ofta, men tað nýtist ikki at merkja, at tað er so nógv væta sum kemur niður hvønn dag. Grafurin niðanfyri vísir tó, at í Føroyum kemur dupult so nógv regn niður sum í Madeira – meðan tað í miðal hvønn mánaða regna 53 mm av vætu í Madeira, so koma niður 107 mm í Føroyum – og eins og við regndøgunum, so kemur minsta nøgdin niður á sumri.
Sum nevnt so regnar tað 3 ferðir so ofta í Føroyum sum í Madeira, men regnnøgdin er bert dupult so stór. Hetta merkir, at tá tað regnar í Madeira, so regnar munandi meira. Grafurin niðanfyri vísir, at tá tað regnar í Madeira, koma í miðal einir 10 mm niður, meðan tað í Føroyum koma einir 7 mm í miðal hvønn regndag. Í Føroyum er lítil og eingin munur á hvussu nógv kemur niður hvønn regndag á vetri og sumri, men í Madeira er tað serliga í oktobur, novembur og januar at nógv kemru niður regndagarnir.


text:
Seinastu dagarnar hava jarðfrøðingar av Jarðfeingi verið í San Antonio í Texas í USA á árligu AAPG-oljuráðstevnuni Annual Convention and Exhibition. Sum vant hevði Jarðfeingi ein bás, har lýst varð við komandi 5. útbjóðingarumfari. Serligur dentur varð lagdur á tær nýggju treytirnar, sum Løgtingið samtykti fyrr í hesum mánaðinum. Harafturat var kastað ljós á, at 5. útbjóðingarumfarið verður hildið samstundis, sum bretar hava sítt 32. umfar.
Umframt at hava bás á ráðstevnuni hevði Jarðfeingi eisini eina framløgu á International Pavilion Theatre, har jarðfrøðingurin, Óluva Eidesgaard, greiddi áhugaðum áhoyrarum um nýggja loyvisumfarið og seinastu broytingarnar í treytunum.
Ráðstevnan hevði umleið 7.000 vitjandi og endaði mikudagin 22. mai.


text:
Nýtt
TØK PLÁSS TIL HEILSUHJÁLPARA Í AUGUST!
NØKUR PLÁSS ERU TØK Í HEILSUHJÁLPARA-ÚTBÚGVINGINI Í AUGUST 2019!Um tú ynskir skjótt í gongd við eina gevandi útbúgving, har tað er lætt at fáa starv og har tú mennir teg persónliga og fakliga, er møguleiki at søkja um at byrja...[more]
Marian heilsuhjálparaprógv
24. juni 2019 hevur Marian Christiansen, úr Klaksvík, lokið prógv sum heilsuhjálpari á Heilsuskúla Føroya. Vit ynskja henni hjartaliga til lukku við útbúgvingini og góða eydnu framyvir. [more]
Vegleiðaraskeið 2019
Grundskeið fyri vegleiðarar hjá heilsuhjálpara- og heilsurøktaranæmingum verður á Heilsuskúla Føroya, í viku 36 og 38. Báðar vikurnar eru kravdar. Lærarar á Heilsuskúla Føroya undirvísa. Undirvísingin...[more]
Mona fyrsta við førleikamettum NÚ
Fyrsti førleikametti kandidaturin liðugur. Mentamálaráðið hevur avgjørt, at námsfrøðilig útbúgving (pedagogikum) til miðnámsskúlalærara framyvir skal liggja á Námsvísindadeildini á Fróðskaparsetri Føroya. Hetta er gjørt eftir...[more]
So doyligt at Heilsuskúlin lá í Suðuroy
- Tað sum fleiri, næstan allar, av okkum hildu, var at tað var simpulthen so doyligt at skúlin var í Suðuroy, tí at so var man har bara til at ganga í skúla - altso man kundi gera so nógv sum man legði í, av skúlatingum, sigur...[more]
Lóg um námsfrøðihjálpara samtykt
Lógin um útbúgving til námsfrøðihjálpara er nú samtykt. Lýst verður seinni á heimasíðuni, nær upptøka og byrjan verður. Finn lógina...[more]
Broytingar trygd fyri autorisatión
Í januar 2019 eru fleiri broytingar innførdar í útbúgvingunum á Heilsuskúla Føroya. Útbúgvingarnar verða javnan broyttar, tá broytingar eru í somu útbúgvingum í Norðanlondum. Hetta verður gjørt fyri at fylgja við menning í...[more]


text:
Kylie Minogue
Kylie Ann Minogue (fødd 28. mai 1968 í Melbourne í Avstralia) er ein avstralsk songkvinna, sangskrivari og sjónleikari. Hon er heimskend og hevur vunnið fleiri heiðurslønir. Hon hevði fleiri leiklutir í sjónvarpsrøðum, longu meðan hon var barn, m.a. høvdu hon og systir hennara, Dannii Minogue, eina tónleikasjónvarpsrøð tíðliga í 1980-árunum. Tað var her, at Kylie fyrstu ferð framførdi alment sum sangari.
Lívsleiðin[rætta | rætta wikitekst]
Hon gjørdist heimskend, tá hon hevði ein av høvuðsleiklutunum í sjónvarpsrøðini Neighbours, sum byrjaði í 1986. Eftir at Kylie Minogue byrjaði sína lívsleið sum sjónleikarinna, fór hon í 1987 í holt við sína lívsleið sum songkvinna. Í sambandi við eina sjónvarpssending við vælgerandi endamáli, sang hon tann gamla vælkenda sangin "The Loco-Motion", tað slóðaði veg fyri einari kontrakt við plátufelagið Mushroom Records. Fyrsta pláta hennara Kylie (1988) og stakfløgan "I Should Be So Lucky" náddu báðar á ovastu rók á bretska hittlistanum.
Í 1994 útgav Minogue plátuna Kylie Minogue. Fyrsta staklagið av hesi plátuni "Confide in Me" náddi fyrsta plássið í Avstralia og annað plássið í Stóra Bretlandi, umframt at lagið var vælumtókt í fleiri Evropeiskum londum sama árið.
Í 2005 gjørdist Kylie Minogue sjúk av bróstkrabba, og orsakað av hesum, noyddist hon at avlýsa fleiri konsertir og ferðir. Árið eftir kom hon sterkt aftur eftir væleydnaða krabbameins viðgerð. Hon hevur allatíðina verið opin um sína sjúku, og hevur varpað ljós á bróstkrabba. Hon hevur eisini fingið viðurkenning fyri sítt arbeiði innan hetta øki.
Minogue hevði seinni stóra sukse í 2000 við staklagnum "Spinning Around" og fløvuni Light Years. Sangurin "Can't Get You Out of My Head" náddi fyrsta plássi í meira enn 40 londum, og fløgan Fever (2001) var eisini sera vælumtókt í nógvum londum, teirra millum USA.
Kylie Minogue hevur til nú (2011) selt meir enn 68 milliónir tónleikaútgávur (album) og umleið 55 milliónir stakløg kring heimin.
Útgávur[rætta | rætta wikitekst]
- Kylie (1988)
- Enjoy Yourself (1989)
- Rhythm of Love (1990)
- Let's Get to It (1991)
- Kylie Minogue (1994)
- Impossible Princess (1997)
- Light Years (2000)
- Fever (2001)
- Body Language (2003)
- X (2007)
- Aphrodite (2010)
- Kiss Me Once (2014)


text:
Leiðbeing til spølini er í Task Book og Teacher's Guide Educational Intentions.
Tekstasavnið eitur Topic Book og verður altíð brúkt eftir leiðbeining úr Task Book.
Savnið er skipað í 6-7 ef...
Task Book er høvuðsbókin við fjølbroyttum uppgávum umboðandi ymiskar læruhættir. Hon vegleiðir samstundis, hvu...
Teacher’s Guide og er í tveimum. Onnur hevur undirheiti Educational Intentions og fevnir um nýtsluleiðbeining ...
Á lærarafløgunum eru allir tekstir og sangir, umframt ‘munnligir’ tekstir. Samanumtikið fyri allar árgangirnar...


text:
Dalurin fagri er skaldsøga um drongin Páll, sum veksur upp millum tey sjúku á bróstsjúkrahúsinum í dalinum fagra, sum altso er Hoydalar. Søgan tekur við um várið 1924, tá ið gentan Sigrid kemur í dalin, har sjúkrahúsið stendur, og endar summarið eftir, tá ið hon verður førd úr aftur dalinum.
Tuberklasjúkan mundi nema við hvørt einasta húski í Føroyum og setti sín dám á fleiri ættarlið í fyrru helvt av øldini.
Sjúkan er bast her um okkara leiðir, men nú hava vit so fingið eina skaldsøgu, sum á sín serliga hátt er við til at varðveita minnið um hesa døpru tíðina í søgu okkara
Aftur


text:
Hanus var húskallur niðri í Stovu í Hvalvík. Av tí at hann varð ættaður úr Suðuroy, varð hann vanliga nevndur ”Suðringurin”. Hann var tiltikin fyri styrki og ein óførur gongumaður.
Ein dagin sendi niðristovubóndin Hanus eini ørindir fyri seg til Havnar. Og „Suðringurin" fór suður eftir oynni, skjótur og lættur sum altíð.
Meðan hann gongur, sær hann nakað niðan fyri oyggjagøtuna eitt lamb liggja niðurbundið. Hann undraði seg yvir, at lamb skuldi liggja bundið her, uttan at fólk var nærindis. Hann var skjótur at loysa bandið av lambinum - og tað til stroks.
Meðan hann so ger, reisist knappliga ein maður tætt hjá honum og kemur eftir honum við slíðraknívinum í hondini. Suðringurin, ið ikki ivast í, hvat hesin maður hevur í kvittanum, og sum nú eisini grunar mangt um lambið, og hví tað lá niðurbundið her, slapp sær kvikliga niðan á vegin, so hann hevði brekkumunin, og vendi sær so móti manninum.
Hin var skjótt komin so nær niðan til hann, at hann kundi taka í hann. Hann steðgaði á og skuldi renna knívin í „Suðringin". Men „Suðringurin" sló við flallstavinum, ið hann styðjaði seg við, niður á armin á hinum, so knívurin støkk úr hondini á honum. Og so ruku teir til hendurs. „Suðringurin" vann hann skjótt, hann rætti tá hondina fram eftir knívinum, ið hin hevði mist, og stakk hann í lærið á mótstøðumanni sínum. Og so skundaði hann sær til Havnar at útinna ørindini hjá húsbónda sínum.
Nakrar dagar aftaná varð ein maður førdur á sjúkrahúsið í Tórshavn. Tað segðist, at hann var illa stangaður av einum tarvi - í lærið.
Andreas Weihe: “Søga og søgn”, 1933


text:
Lotið var kalt, men veðrið var gott seinnapartin leygardagin, tá ið Gunvá við Keldu, borgarstjóri, tendraði stóra jólatræið í Vágstúni, har fitt av børnum og vaksnum vóru savnaði.
Sum vant spældi Klaksvíkar Hornorkestur nakrar vakrar jólatónar, áðrenn Gunvá við Keldu borgarstjóri, taldi saman við børnunum og síðani trýsti á kontaktina, sum tendraði ta stóra jólatræið.
Síðani helt borgarstjórin eina stutta, men góða, røðu, sum vit endurgeva her niðanfyri.
Eftir røðuna spældi hornorkestrið aftur, og meðan teir spældu seinasta sangin, sóust jólamenn, í hesaferð søgdust koma úr Árnafirði, koma gangandi oman eftir Bøgøtu, og so vistu børnini, at okkurt gott var í væntu.
Skótarnir vóru, sum so mangan, eisini fúsir at geva sítt góða íkast, sum hesaferð var at selja kaffi, te og kakao við onkrum góðum afturvið.
Vit endurgeva her røðu borgarstjórans:
Jólini lýsa upp ta myrku tíðina
Góðu klaksvíkingar og norðoyingar, og ikki minst øll fittu børnini, sum eru savnað her! Tað er altíð ein serligur hátíðardámur, tá ið jólatræið í Vágstúni verður tendrað.
Tað er neyvan nakað, sum hevur størri ávirkan á børn og vaksin enn sæla jólatíðin. Upp eftir fjallasíðunum síggjast hús, stovnar og handlar skrýdd við ymisklittum perum og prýði.
Hjá børnum og ungfólki kennist alt so spennandi, meðan afturtráanin (nostalgi) merkir okkum vaksnu.
Tað at halda jól uttan eitt jólatræ, er í dag óhugsandi. Men tað eru nú ikki so mong ár síðan, at jólatræ ikki var ein partur av føroysku jólunum. Hetta er ein siður, vit hava tikið til okkum úr útlandinum – ein siður, sum upprunaliga kemur úr Týsklandi.
Í Danmark varð fyrsta jólatræið tendrað í 1808, og var tað hjá eini týsk/danskari familju. Úr Danmark hava vit so tikið henda sið til okkum, og varð fyrsta træið í Vágstúni nokk tendrað miðskeiðis í farnu øld.
Sigast má, at hetta er ein hugnaligur siður hesar myrkastu dagarnar á árinum, at vit hava eitt vakurt træ standandi, pyntað við alskyns prýði, og sum lýsir bjart við vøkrum ljósum.
Fleiri sangir eru yrktir til jólatræið, sangir vit vanliga syngja um jólini. Eisini eru vit mong, sum kenna kenda ævintýrið hjá H. C. Andersen, "Granntræið", har høvuðsboðskapurin er so ógvuliga aktuellur í dag: At njóta dagin, at liva í nú‘inum og vera takksom.
Søga um jólatræið
Nú vil eg siga tykkum vøkru søguna um upprunan til jólatræið, tá ið Gud sendi einglar út at finna vakrasta granntræið, sum skuldi kjósast til "Jólatræ".
Tríggir einglar vóru sendir avstað, trúareingilin, vónareingilin og kærleikans eingil. Teir flugu út yvir landið móti einum stórum skógi. Á vegnum tosaðu teir saman um, hvat træ teir skuldu velja.
Trúareingilin segði: ”Tað træ, eg vil hava, skal hava kross-merki. Tað skal vera beint, og toppurin á tí skal peika beint móti himli."
Vónareingilin segði: "Eg vil hava eitt træ, ið hevur tann lit, mær dámar best. Tað skal ongantíð følna, men vera grønt bæði vetur og summar, vera grønt altíð."
Kærleikans eingil, sum altíð er so vænur og blíður, segði síðani: "Tað træ, mær dámar, skal vera eitt træ, ið kann líva, og sum kann breiða sínar greinar út, so allir smáfuglar kunnu finna lívd undir teimum."
Hvat træ var hetta so? Jú, tað var vakra granntræið, sum ber krossmerkið á øllum greinum, sum er grønt alt árið, og sum veitir himmalsins fuglum lívd.
Tá ið einglarnir høvdu funnið hetta træið, vildu teir eisini geva jólatrænum hvør sína gávu.
Trúareingilin gav tey skínandi ljósini, ið skulu minna um hann, sum er heimsins ljós.** Vónareingilin setti ta gyltu stjørnuna á trætoppin.
Men kærleikans eingil fylti træið við gávum frá fótinum til toppin.
Við hesi vøkru søgu ynskji eg tykkum øllum eini góð og hugnalig jól og eitt eydnuberandi nýggjár, við ynskjum um blíðan byr fyri okkara vinnulív, fyri býin, alla kommununa, ja allar norðoyingar, nú vit skjótt fara inn í eitt nýtt ár, sum óivað fer at hava stórar avbjóðingar við sær.
Enn einaferð gleðilig jól øll somul.
Kelda: www.klaksvik.fo


text:
Aftursvar til Jákup Suna Lauritsen
20. august 2019
Tað er eitt sindur spell, at fyrrverandi nevndarformaðurin i SEV, bóndin Jákup Suni Lauritsen als ikki hevur funnið út av, hvat skal til fyri at flyta Føroyar framá á orku- og elveitingarøkinum í góðum samstarvi við SEV.
Uppskot til samtyktar frá Sambandsflokkinum (løgtingsmál nr 75/2018) var at heita á Landsstýrið um at skilja netið og framleiðsluna sundur. Allir politisku flokkarnir tóku undir við hesum, eisini tín flokkur, so hetta er politiskur realitetur, sum tú og tit á SEV mugu fyrihalda tykkum til.
Tað skal ikki verða nøkur loyna, at SEV framvegis verður ein høvuðsveitari av elveiting saman við nýggjum aktørum, við gjøgnumskygni, samstarvi um góðar loysnir og ikki minst kapping, sum kemur vinnu og brúkarum til gagns við bestu prisum og nýggjum grønum loysnum til húsarhaldini og vinnuna.
Eg kann heldur ikki annað enn fegnast tína vegna um, at tú heldur, at eg enn kann brúkast til bíligt politisk point hjá tær, SEV og ikki minst flokkinum, sum tú stillar upp fyri, men vil geva tær eini góð ráð:
Um tað, sum eg greiddi frá um okkara ætlanir fyri orkuøkið í Andglettinum, hevur givið tær bæði kaldasveitta og gásarhold, so haldi eg ikki, tú hoyir heima á politiska pallinum, tí tað krevur bæði harðari húð og betri nervar. Um so litið skal til at fáa teg illa fyri, so saðla um, meðan tú kann og vel bóndalívið, tað er munandi minni mentalt krevjandi kann eg hugsa mær.
Her skulu stór tøk takast innan útbygging av orku og elveitingarøkiunum komandi árini og tí er umráðandi, at allar góðar kreftir takað saman hendur.
Tú tosar um fakta seinast í greinini og nevnir 350 Gwh i mun til 370 Gwh, sum eg nevndi, sum vænta ársnýtsla í 2019 sum er rætt, at hon var lægri í 2018 vita vit øll.
Hinvegin so er tað FAKTA:
- At orkutørvurin i 2030 er mettur til 600 Gwh tvs. 230 GWh meira enn i dag og um PTS verður gjørt, so skulu 1000 GWh til
- Skulu húsarhald og onnur umskipað seg til varandi orkuloysnir, so tosað vit um útvið 3 mia. kr. afturat, sum skulu fíggjast av brúkaranum ella umvegis loysnir við veitarar
- Løgtingssamtykt er, at netið skal skiljast frá SEV í felag fyri seg sjálvan og økið liberaliserast
- AT ongin (NULL) vindmylla er sett upp síðan 2015 og man tosar um, at man við risafetum er ávegis til grønari Føroyar - hetta er stórt afturstig í mun til tíðarskeiðið 2008-2015, tá eg sat við orkumálum
- AT Heildarætlan fyri elorkuøkið bleiv gjørd, meðan eg var landsstýrismaður, síðan er litið hent
- AT í Andglettinum ikki er nevnt eitt orð um, at SEV ikki skal eiga og umsita netið framyvir móti gjaldið frá øðrum aktørum, sum nýta netið
- AT ikki í Andglettinum hevur verið sagt eitt orð um, at SEV skal ognartakast, men heldur at lagt verður upp til breitt samstarv
(hóast serfrøðingabólkurin, sum gjørdi Heildarætlan fyri el-orkuøkið2011 helt hetta var ein landsuppgáva og landið átti at yvirtaka SEV)
Eisini er FAKTA:
- AT eitt kølasvart tungoljuverk er i gerð á Sundi sum Backup-verk fyri 800 mió. kr. (og man tosað um grønar loysnir)
- AT PTS (Pump to Storage) verkætlaninn, ið skuldi byggjast í Suðri fyri um 150 -200 mió .kr. er útsett
- AT PTS (Pump to Storage) verkætlanin í Vestmanna fyri um 1,5 mia. kr. er útsett til 2027
- AT tað ikki ber til at selja el til brúkaran beinleiðis i dag, men einans til SEV, tí tað er MONOPOL og elveitingarlógin má broytast fyri at hetta skal lata seg gera. So, tá tú skrivar bara hugflogið, sum setur markið og at øll eru vælkomin til tykkum á SEV at framleiða sum nú, so er tað ikki rætt. Viðmerkinginn hjá Kára Thomsen og greinin frá Hendrik Egholm sum svar til tín, haldi eg lýsa aktuellu støðuna rimiliga væl
- AT Røkt og Vindrøkt eru undanngongumenninir fyri grønari orku í Føroyum, tað vita øll, men tað er sera gott, at SEV eisini er komin við á ta grønu greinina og hevur gjørt stór lop framá seinastu árini og rós til SEV fyri tað
- Fakta er eisini, at SEV hevur ásett sær sjálvum eitt lániloft uppá 6 x EBIDTA, sum svarar til áleið 2,4 mia. kr. og higartil er lænt um 1,3 mia. kr.
Eg eri errin av, at vit framdu eina rúgvu, meðan eg var landsstýrismaður, m.a. eisini, at vindurin kundi bjóðast út og heildarætlanin bleiv gjørd og sær út til at verða ein leistur til framtíðar útbyggingar.
Sum eg havi nevnt í greinum áður, so tað neyðugt, at fleiri sleppa upp í part at bjóða tænastur innan orkuøkið, skulu vit náa góða málinum um grønar Føroyar í 2030. Hetta er eitt frálikt mál, sum vit øll eiga at taka hendur saman um, heldur enn at runublaka við nú uppundir val.
Eitt frálíkt mál, sum eingin politiskur flokkur kann vera ímóti, hóast valevnið Miðfloksins, Jákup Suni Lauritsen, hevur aðra meining enn flokkur hansara.
Ynski tær somuleiðis gott val Jákup Suni.
Johan Dahl
valevni til Løgtingið fyri Sambandsflokkin
RN
Back


text:
TB raKar formin :)
TB | 15/09/12
Stemningurin á TB liðnum er sera góður í løtuni, og tað tikist, sum at leikararnir aftur trúgva, at teir megna at røkka málinum. Trúgvin á, at tað letur seg gera, er sterk í løtuni, og menn kempa og berjast, sum galt tað um lív. Tað er av sonnum eisini júst tað, sum tað ger. Aldursforsetin er í beinleiðis yvirlivilsisstríði við B68, og um vikuskiftið hálaðu okkara seg upp um toftamenn, eftir at hesir hava ligið frammanfyri nakrar vikur. Bert fýra umfør íresta av kappingarárinum, og á seinasta leikdegi noyðast toftamenn á vitjan á Tvøroyri. Okkara garpar hava nú góðar fortreytir, og tað skal sveittast blóð, áðrenn nakar skal taka møguleikan frá okkum.
Fyrimyndarligur stríðsvilji
Ónsdagin bleiv 23. umfar av Effodeildini spælt, og tá var TB, fyri aðru ferð í ár, á vitjan í Klaksvík. Fyrsti dystur millum liðini bæði, í apríl mánaði, endaði við málleysum javnleiki. So trúgvin var avgjørt til staðar, at okkara aftur skuldu megna at fáa eitt gott úrslit, hóast KÍ hevur víst seg at vera eitt av sterkastu liðunum í ár.
Gestirnir av Tvøroyri byrjaðu eisini, sum eitt ódnarveður, og fyrstu minuttirnar kunnu klaksvíkingar bara takka málverja sínum fyri, at TB ikki løgdu seg á odda við fleiri málum. Fyrstu 15 minuttirnar løgdu gestirnir nevnuliga eitt óhugnaligt trýst á KÍ verjuna, sum ikki visti síni livandi ráð. Bert stórt hepni og framúr gott málmannspæl, hildu KÍ í dystinum, og tað var tí ein stórur lætti fyri heimaliðið, tá TB tók eitt sindur av ferðini úr spælinum, eftir smáar 20 minuttir. Eftir Hetta tók KÍ meira yvir, og TB dúvaði nú á skjótar umstillingar. Liðini skaptu hvør í sínum lagi, stórar málmøguleikar, og serliga lá væl fyri hjá TB, sum til tíðir spældi rættuliga skjótan og góðan fótbólt.
Sum nakað forkunnugt, hevði venjarin, Milan Kuljic valt at blaka sterka verjuleikaran, Dmitrije Jankovic fram í álopið frá dystarbyrjan, og sterki serbin vann ótal av nærdystum, og megnaði sera væl at finna Gilla Sørensen, Dan Mortensen og Ragnar Tausen við sendingum, ið skræddu verjuna hjá heimaliðnum sundur. Onkursvegna kom TB einans so tætt, sum at raka stongina. Tá so fýra minuttir íresta av fyrra hálvleiki, setur KÍ ferð á, og við kvikum og neyvum sendingum spæla teir bóltin út í høgra borð, har tað verður lagt væl inn fyri. Aftanfyri verjuleikararnir hjá TB hevði Kristoffur Jacobsen nevnuliga snýkt seg, og hann kundi tá ótarnaður skalla bóltin í netið. Hetta tóktist vera deyðastoytið, hildu kanska nøkur, men tað er øðiligt, sum hesi fóru skeiv. hesi høvdu nevnuliga ikki tikið hædd fyri hvønn karakter TB leikarir hava, og at aldargamla slagorðið hjá TB, “Okur vilja vinna”, er komið inn við móðurmjólkini.
Liðskiparin vísir vegin
Í seinna hálvleiki broyttist leikgongdin. TB legði beinanvegin eitt støðugt trýst á, og legði nógv fyri í fremsta partinum á vøllinum, fyri at náa útjavnandi málinum. KÍ tóktust hinvegin hava meira torført við at spæla millum ágrýtnu TB leikararnir, og blivu sostatt trýstir langt aftur á vøllin, haðani teir heldur royndu seg við kvikligum umstillingum. Hendan gongdin tóktist vera vandamikil fyri heimaliðið, og fleiri ferðir var heilt tætt við, at tvøramenn javnaðu. Millum annað raktu gestirnir tvørtræið í einari av fleiri naskum atsóknum.
Sum dysturin leið, fingu TB fleiri og fleiri, og størri og størri møguleikar, og 13 minuttir fyri dystarlok eydnaðist loksins at fáa hol á. Málskjúttin bleiv ongin annar enn liðskiparin, Óli Johannesen.
Óli setti fótin á eitt gott og hart hornaspark, frá Gilla Sørensen, og so kókaði skýlið við Djúpumýru. Einherjar, ið er fjepparafelagið hjá TB, var aftur møtt væl upp til dyst, og tað hoyrdist um dalar og fjøll, tá rópan, geylan, lógvabrestir og sangur settu sín serliga dám á dystin. Eftir málið kunnu tit ætla, at tað bleiv fjeppað enn harðari, og um tað var orsøkin ella ikki, skal undirritaði ikki duga at siga. Hvussu er og ikki, so Løgdust TB ikki aftur at verja eftir útjavnandi málið. Heldur hildu teir á fram við at leypa á, og nakrar ferðir var sera sera tætt við, at tvøramenn tóku sigurin við sær. Tað skal tó eisini sigast, at KÍ eisini fekk nakrar heilt stórar møguleikar beint fyri dystarlok. Fleiri mál komu tó ikki í Klaksvík, og TB leikararnir hálaðu seg sostatt upp um B68, sum óvæntað taptu móti FC Suðuroy í Vági.
Undir trýsti sær man rætta karakterin
Tá eitt lið verður hart pressað, tá sær man hvønn karakter leikararnir hava, og tá sær man teirra veruliga virði. Tí er tað so ómetaliga lívsjáttandi, at okra ungu garpar eru somikið sterkir og búnir, at teir longu nú eru klárir til at berjast í bestu deildini. Undirritaði er ikki eina einastu løtu í iva um, at liðið fer at klára at halda sær uppi í Effodeildini í ár. Umframt allir kempararnir á vøllinum, so er bonkurin á tremur við svongum og sera dugnaligum leikarum, sum vilja “renna gjøgnum píkatráð”, fyri felagið. Hesir sita allir klárir, og eru, nærum sum tá eldgos fara at goysa, tá teir sleppa á vøllin. Øll orkan skal brennast av, og tað eru tað ikki nógvir, sum klára at standa móti. Víkingur hevur eina tunga og seina verju, og staklarnir fáa seg sannuliga royndar, um TB fer at renna runt við teimum. Teir fáa ikki eitt bein til jørðina !!
í verjupartinum hevur TB eina regulera legendu. Eigarin av metinum, fyri flestar landsdystir fyri Føroyar, er okkara egni, Óli Johannesen. Óli hevur verið, sum eitt frískligt lot yvir TB hópin í ár. Leikarin, sum allir teir ungu hava sæð upp til gjøgnum árini er brádliga teirra liðfelagi, og ikki bara spælur hann við, nei hann gongur sannuliga undan, og hann leiðir og lærir ávegis. Ein slíkur leikari/leiðari er ómetaliga týdningarmikil, og nú hevur hann, mín sann, eisini funnið máltevið aftur. Hendan karakterin, sum Óli og aðrir hava, hann spjaðist millum teir ungu, og hesir hava lært heilt kolossalt nógv í ár.
Nú eru fýra umfør eftir, og við at skaffa okkum okkurt stigið afturat, áðrenn seinasta umfar, sum verður móti B68, kunnu okkara tryggja sær plássið í deildini. Um hetta fer at eydnast, kunnu vit onki vita um, men tað er nógv, ið tíður á, at tað fer at eydnast okkum.
Drívið á beiggjarnir


text:
Idaho
Idaho (enskt: State of Idaho) er ein lutstatur í Sambandsríkinum Amerika við umleið 1,5 mió. íbúgvum. Høvuðsstaðurin og størsti býurin er Boise. Í norðri hevur Idaho mark við Kanada (British Columbia), í eystri við Montana og Wyoming, í suðri við Utah og Wyoming, og í vestri við Washington og Oregon. Í 1890 bleiv Idaho stakríki í USA.
Eyknevni er Gimsteinstaturin (Enskt: The Gem State).
Landalæra[rætta | rætta wikitekst]
Náttúra[rætta | rætta wikitekst]
Eystast móti fjøllunum ganga stór fylgi av neytum, hetta eru kjøteyt, og eru tey hálvvill. Fyrr høvdu teir menn á rossbaki at ansa eftir teimum. Har er eisini nógv til av seyði og rossum. Landslagið í Klettafjøllum í Eystur-Idaho er sera vakurt, og summastaðni hava teir friðað stórar víddir, so har má ikki mannahond koma at. Her kanst tú síggja brøtt fjøll, gjáir, dimmar, líðir, vøkur vatn, har tað yður av sílum, sum tú kanst fiska, heitar goskeldur, risatrø og ikki at gloyma - spakar visundar og bjarnir.
Á hesum friðaða landi gongur nøgd av dýrum, sum sjálvsagt eisini eru friðað. Har eru bjarnir, bævrar, vísundar, o.o. Gitnasta av hesum parkunum, teir kalla, er Yellowstone National Park, sum er størri enn Sæland. Til at gera tað meira atkomiligt hava teir lagt bilvegir gjøgnum parkirnar og bygt gistingarhús í teimum.
Sí eisini[rætta | rætta wikitekst]


text:
Tað er rættiliga sannlíkt, at føroyski spælarin á danska hondbóltslandsliðnum, Jóhan á Plógv Hansen, næsta summar fer at flyta úr donskum hondbólti og til eitt av stóru feløgunum í Týsklandi.
Danska TV2, sum hevur gott innlit í danska hondbóltsheimin, veit at siga, at í hvussu so er tvey av størstu feløgunum í Týsklandi eru áhugað í at keypa føroyska spælaran. Jóhan Hansen er sáttmálabundin at Bjerringbro-Silkeborg (BSV) fram til á sumri í 2021, men danski miðilin sigur seg vita, at tað í sáttmálanum er ein orðing, sum ber við sær, at tað er møguleiki hjá Jóhan Hansen longu næsta summar at fara úr felagnum.
Jóhan Hansen ásannar, at hann er drigin at møguleikanum at spæla hondbólt uttanlands:
-Tað er eingin loyna, at dreymurin er at fáa møguleikan at spæla hondbólt uttanlands. Men eg havi ongar viðmerkingar til framtíðina hjá mær í hondbólti júst nú, sigur Jóhan Hansen við danska TV 2 Sport.
Sambært fleiri keldum í Danmark og uttanlands sigur TV 2 seg vita, at í hvussu so er tvey feløg eru áhugað í at knýta føroyska spælaran at sær. Tey eru THW Kiel og Hannover-Burgdorf.
25 ára gamli Jóhan Hansen, sum hevur verið 25 ferðir á danska landsliðnum, var í januar við til at vinna HM fyri Danmark.
HM endaspælið var í Danmark og Týsklandi. Nógvir av liðfeløgunum á landsliðnum umboða feløg í Týsklandi, og nú sær tað eftir øllum at døma út til, at eisini Jóhan Hansen fer at spæla í týskum hondbólti, tá ið hetta kappingarárið verður av.


text:
Tað hevu gingist misjavnt hjá liðskiparanum, Halli Hansson og liðfeløgunum á AC Horsens, men í dag koppaði tað rætta vegin hjá Halli og liðfeløgunum.
Á heimavølli á CASA leikvøllinum í Horsens vann AC Horsens 2-1 á Lyngby. Lyngby var á odda 1-0 í steðginum, men AC Horsens stríddi seg til ein sigur í seinna hálvleiki.
AC Horsens – Lyngby 2-1 (0-1)
0-1 Frederik Gytkjær (41.)
1-1 Louka Prip (69.)
2-1 Jonas Thorsen (87.)
Komandi dystur hjá AC Horsens verður móti SønderjyskE á útivølli, fríggjakvøldið 13. september. Hallur Hansson skal nú heim til Føroya fyri at gera klárt til EM-undankappingardystin móti Svøríki komandi hóskvøld.
Her ber til at síggja hæddarpunktini frá dystinum millum AC Horsens og Lyngby:
##med2##
Støðan:


text:
Væl av fólki var møtt til aðalfundin hjá Sláið Ring, ið varð hildin 8. september á Effo í Havn. Fleiri mál vóru uppi og vendu og fingu umrøðu – alt frá norðurlendskum dansistevnum, føroyskum klæðum og dansi til UNESCO og hvussu vit fáa enn fleiri ung virkin í dansinum.
Rasmus Joensen valdi ikki at stilla uppaftur til nevndarval og Gunnar Restorff úr Dansifelagnum í Havn kom inn fyri hann. Rasmus hevur seinastu nógvu árini verið ímyndin av Sláið Ring, og hansara lutur í fyriskipan, samskipan og at svara fyrispurningum liggur so ikki eftir. Eftir nevndarvalið helt Birgir Djurhuus eina røðu og so varð Rasmus heiðraður við einum gávukorti, blómum og lógvabrestum. Nevndin í Sláið Ring takkar Rasmusi inniliga fyri hansara virki og eru vit serliga glað um, at Rasmus hevur játtað at hjálpa okkum fyrstu tíðina.
Í farnu viku skipaði nevndin seg við Gunnari Restorff sum formanni, Annu Elisu Jacobsen sum næstformanni og skrivara og Kathrinu Hansen sum kassameistara.


text:
So reið Jesus nærri, og tá ið hann sá býin, græt hann um hann. „Hevði tú tó bara skilt, um so ikki fyrr enn í dag, hvat tú skuldi gjørt fyri at liva í friði,“ segði hann. „Men tú veitst tað ikki nú, tí skjótt fara fíggindar tínir at laða ein garð rundan um teg og kringseta teg og leypa á teg úr øllum ættum. Teir slætta teg við jørðina, og alt fólkið í tær verður dripið. Har verður alt lagt í oyði, tí tú ikki lurtaði eftir Gudi.“
Jesus fór inn á tempulplássið og fór at reka tey út, sum har keyptu og seldu. Hann segði: „Hava tit gloymt, hvat stendur í Bíbliuni: „Hús mítt skal vera eitt bønhús, men tit hava gjørt tað til eitt ránsmannabøli.“
So fór Jesus at læra dagliga í templinum. Bæði prestarnir, teir skriftlærdu og fólksins leiðarar royndu at fáa hann av vegnum, men teir vistu ikki, hvussu teir skuldu gera, tí hann var umringaður av fólki, sum vildu hoyra, hvat hann segði.
Luk. 19,41-48
Nýggi Sáttmálin


text:
Kremut hokkaidosuppa
Nú byrjar man at merkja kuldan, og hvat er tá betur enn ein góð suppa! Hendan hóskar seg bæði sum ein lættur rættur á middegi og sum forrætt ella høvuðsrætt. Tað kann tykjast møtumikið at fara í gongd, men av tí at skalið eisini kann etast, er hetta ein skjótur rættur at gera.
Tilfar
1 hokkaido graskar
1 leyk
2 hvítleykspungar
1 litur vatni
1 grønmetisbótarmola
200 g rómaost
Krydda við salti, pipari og chili
Súrróma og breyð afturvið
Arbeiðsháttur
- Reinsa graskarið og tak steinarnar burtur. Lat skalið verða á og sker graskarið í miðalstór stykkir
- Brúnka leykin og hvítleykin í einari grýtu og koyr síðani graskarstykkini í
- Koyr vatnið og bótarmolan í grýtuna, og lat kóka í áleið 20 minuttir
- Blenda nú suppuna, so hon fær ein bleytan konsistens
- At enda koyrir tú rómaostin í, letur hann smelta og smakkar til við kryddaríum
Nú er klárt at borðreiða við hesum vælsmakkandi heystrættinum.


text:
Næstformaðurin í danska fakfelagnum FPU fer lætt um sannleikan, tá hann í tíðindunum í KVF í gjárskvøldi sigur, at Føroya Arbeiðsgevarafelag ikki vil samráðast um nýggjan sáttmála við Súluna. Hetta er snøgt sagt ikki rætt.
Endurstovnaða fakfelagið Súlan vendi sær í vár til Føroya Arbeiðsgevarafelag við áheitan um samráðingar um nýggjan sáttmála til at avloysa sáttmálan millum Starvsmannafelagið og Føroya Arbeiðsgevarafelag, sum í fjør varð longdur at galda til 1. november 2019. Føroya Arbeiðsgevarafelag játtaði at koma til samráðingarborðið, og ætlanin var at byrja samráðingar aftaná summarfrítíðina.
Súlan og Føroya Arbeiðsgevarafelag avtalaðu at nýta sama leist til samráðingarnar um sáttmála fyri flogternurnar, sum varð nýttur í samráðingunum millum Føroya Arbeiðsgevarafelag og Flogskiparafelag Føroya, sum eins og Súlan er limur í FPU. Eftir hesum leisti samráddist nevndin í Flogskiparafelagnum saman við føroyska advokatinum hjá FPU.
Nú samráðingar eftir ætlan skuldu byrja, er støðan hon, at fakfelagið Súlan ikki hevur nakra nevnd og noktar at manna nevndina av nýggjum. Súlan er tí ikki virkisfør, og harvið er ongin partur at samráðast við.
Men tað skal vera púra greitt, at Føroya Arbeiðsgevarafelag er til reiðar at fara til samráðingar við Súluna, so skjótt hon er virkisfør, og hesum hava vit boðað frá, seinast so seint sum hósdagin í hesu vikuni. Føroya Arbeiðsgevarafelag viðger sostatt spurningin um samráðingar við Súluna á neyvt sama hátt sum samráðingarnar við Flogskiparafelag Føroya.
Tað er tí beinleiðis skeivt at siga, at Føroya Arbeiðsgevarafelag hevur noktað at samráðast.
Leggjast kann afturat, at spurningurin um samráðingar ella ikki, er eitt mál, har Føroya Arbeiðsgevarafelag er partur. Í starvsfólkamálum er Atlantic Airways partur. Hesi bæði mál skulu tí ikki vindast inn í hvørt annað, soleiðis sum FPU hevur hug at gera.


text:
Síður
Tíðindaevnir
- Allar útbúgvingar
- Aðrar útbúgvingar
- Búskapar- og leiðsluútbúgvingar
- Byggitøkniligar útbúgvingar
- Hugvísindaligar útbúgvingar
- IT útbúgvingar
- Miðnámsútbúgvingar
- Náttúruvísindaligar útbúgvingar
- Pedagogútbúgvingin
- Røktarútbúgvingar
- Samfelagsvísindaligar útbúgvingar
- Sjóvinnuútbúgvingar
- Stakskeið
- Tíðindi
- Vælveruútbúgvingar
Tíðindasavn
- juni 2019
- august 2018
- marts 2018
- december 2017
- februar 2017
- december 2016
- november 2016
- oktober 2016
- juli 2016
- juni 2016
- februar 2016
- januar 2016
- december 2015
- oktober 2015
- september 2015
- juni 2015
- april 2015
- marts 2015
- februar 2015
- januar 2015
- november 2014
- oktober 2014
- august 2014
- juli 2014
- marts 2014
- februar 2014
- januar 2014
- november 2013
- oktober 2013
- september 2013
- august 2013
- juli 2013
- juni 2013
- maj 2013
- april 2013
- marts 2013
Leita
-
Kalendarinsep19tors14:45 Dagtilhaldið nýtir stóra rúmið k...Dagtilhaldið nýtir stóra rúmið k...sep 19 kl. 14:45 – 18:15Dagtilhaldið nýtir stóra rúmið kl. 15-18sep23man13:00 Bindikonurnar nýta stóra høliðBindikonurnar nýta stóra høliðsep 23 kl. 13:00 – 16:00sep26tors14:45 Dagtilhaldið nýtir stóra rúmið k...Dagtilhaldið nýtir stóra rúmið k...sep 26 kl. 14:45 – 18:15Dagtilhaldið nýtir stóra rúmið kl. 15-18sep30man13:00 Bindikonurnar nýta stóra høliðBindikonurnar nýta stóra høliðsep 30 kl. 13:00 – 16:00okt7man13:00 Bindikonurnar nýta stóra høliðBindikonurnar nýta stóra høliðokt 7 kl. 13:00 – 16:00
-
Seinastu tíðindi
-
Námsfrøðingar fingu prógv á Fjarlestrardeplinum28 juni, 2019Í dag fingu 17 námsfrøðingar prógv á Fjarlestrardeplinum. Prógvini vórðu Read More »
-
17 námsfrøðingar fáa prógv á Fjarlestrardeplinum19 juni, 2019Fríggjadagin 28. juni verður hátíðardámur á Fjarlestrardeplinum í Vági, tá Read More »
-
Hægri fjarlestur á Glasi16 august, 2018Um nóg nógv tekna seg, fara Glasir og Fjarlestrardepilin í Read More »
-
Sosiala Akademiútbúgvingin á Fjarlestrardeplinum21 marts, 2018Fjarlestrardepilin í Vági hevur seinasta árið arbeitt við at fáa Read More »
-
Lesandi atgongd til hølir um jólini01 december, 2017Eins og undanfarin ár, kunnu lesandi um jólini ókeypis brúka Read More »
-
Leiti orð2014 2015 2016 Allar útbúgvingar arkitektur Bachelor bioanalytikara búskaparútbúgvingar Danmark ergoterapeaut Ferðastuðul fysioterapeaut Føroya Handilsskúli Kambsdalur Føroyar innrættingar arkitektur innrættingar ráðgevi IT-útbúgving Kost pilot kostráðgevi leiðsluútbúgvingar lestrarstuðul lærari Master merit-útbúgving Miðnámsútbúgvingar Norra Námfrøðingur námsfrøði Ongland Pedagog røktarútbúgvingar samfelagsvísindaligar útbúgvingar sjúkrarøktafrøðingur sosial ráðgevi stakskeið Studni stuðul SU Svøríki Sálarfrøði tekning Tíðindi Vælveruútbúgvingar web-mennari zoneterapeaut


text:
Floksnevnd:
- Poul Michelsen, formaður
- Hanna Jensen, næstforkvinna
- Bjarni Kárason Petersen
- Ruth Vang
- Aleksandur L. Olsen, Framsøkin Ung
Tiltakslimir eru:
- Hákun Andreasen
- Dorit Hansen
- Karlot Hergeirsson
- Oda Andreasen
- Sunneva Háberg Eysturstein
Tað byrjaði sum eitt átak. Nøkur fá fólk komu saman, summi tilvitað og unnur av tilvild. Felagsnevnarin fyri prátið var, at okkurt mátti gerast. Um ikki annað, so fyri at fáa verandi flokkar á tingi og í samgongu, at taka samfelagstøðuna í álvara.
Sum frá leið, vaks hesin lítli hópurin av fólki. Hvar enn vit vendu okkum, vóru fólk á einum máli um, at soleiðis kunnu Føroyar ikki leiðast. Endin varð, at vit fóru undir at savna inn undiskriftir fyri at kunna stovnseta ein nýggjan flokk. Ein flokk, sum ódálkaður kundi fara eftir málunum og ikki eftir fólkunum.
Innsavningin fór í gongd og ikki færri enn 2.500 fólk tóku undir við, at Framsókn skundi setast á stovn. Her kanst tú síggja áheitanarskjalið: Røra í grýtuni
Síðan vóru undirskriftirnar handaðar myndugleikunum og stutt eftir, kom skriv úr Innlendismálaráðnum, ið kunngjørdi, at Framsókn var skrásettur sum flokkur og kundi stilla upp til komandi løgtingsval.
Stovnarar:
- Eyðna L. Hansen
- Eli Christiansen
- Finn Jensen
- Hanna Jensen
- Hans Anfinnson Norðfoss
- Harriet Davidsen
- Janus Rein
- Óluvá Waagstein
- Poul Clementsen
- Poul Michelsen
- Sissal Kjartansdóttir Kristiansen


text:
Fólkatalið var 51.705 tann 1. mai. Tað vaks við 860 fólkum ella 1,7% í 12-mánaðarskeiðinum 1. mai 2018 – 1. mai 2019. Tað kemur av einum burðaravlopi á 294, ið er munurin millum fødd og deyð, og ein nettotilflyting á 566, ið er munurin millum tilflyting og fráflyting. Samanborið við undanfarna 12-mánaðarskeiðið er burðaravlopið 71 størri, og nettotilflytingin 20 minni. Tí verður fólkavøksturin 51 fólk fleiri.
Munur er millum kynini í fólkavøkstrinum: tað vórðu 519 fleiri mannfólk hetta ársskeiðið, svarandi til ein vøkstur á 2,0% og 341 fleiri konufólk, svarandi til ein vøkstur á 1,4%.
Størsti vøksturin er í miðøkinum, t.v.s. í Streymoy, Eysturoy og í Vágum. Lutfalsliga størstur í Eysturoy við 2,8%.
344 aftrat í høvuðsstaðnum og 316 aftrat í Eysturoy
Landafrøðiliga var stórur fólkavøkstur í øllum sýslum uttan Sandoyar og Suðuroyar sýslum. Í tali var størsti vøksturin í Tórshavnarøkinum við 344 fólkum og í Eysturoyar sýslu við 316. Síðan koma Vágaøkið við 76 fólkum og Streymoyarøkið uttan høvuðsstaðin við 64 fólkum. Í Norðoyggjum er vøksturin við 55 fólkum væl minni enn í miðøkinum. Í Suðuroy er ein lítil vøkstur við 5 fólkum, og Sandoyar sýslu stendur í stað.
Lutfalsliga var nógv størsti vøksturin í Eysturoy við 2,8%, síðani í Vágaøkinum við 2,3%, í Tórshavnarøkinum við 1,8% og í Streymoyarøkinum uttan høvuðsstaðin við 1,3% og minst av hesum í Norðoya sýslu við 0,9%. Í Suðuroy var vøksturin 5 fólk, svarandi til 0,1%. Í Sandoyar sýslu var ongin vøkstur.
Frammanundan hevur tað serliga verið Tórshavnarøkið, sum í mun til fólkatalið er farið við størsta partinum av fólkavøkstrinum. So er enn, men hesin parturin er minkaður nakað, meðan Eysturoyggin tekur ein alsamt veksandi part av fólkavøkstrinum.
Í Eysturoy búgva 11.682 fólk, ið er 23% av fólkatalinum í Føroyum. Men vøksturin á 293 fólk svarar til 37% av fólkavøkstrinum fyri alt landið.
Til samanberingar búgva 19.856 fólk í Tórshavnarøkinum, ið er 38% av fólkatalinum í Føroyum, og vøksturin her var 344 fólk, svarandi til 40% av øllum fólkavøkstrinum.
Í Norðoyggjum búgva 6.159 fólk, ið er 12% av fólkatalinum, men vøksturin her á 55 fólk svarar bert til 6% av øllum fólkavøkstrinum.
Hesi síðstu fimm árini hevur verið stórur árligur fólkavøkstur, sum sæst aftur í flestu høvuðsøkjum. Tó eru tvey av økjunum, Sandoyar og Suðuroyar sýslur, dragnað afturúr. Tað sæst skilliga, um vit seta fólkatalið 1. jan. 2014 til vísitalið 100: meðan fólkatalið er vaksið 5-10% í øllum hinum høvuðsøkjunum, so hevur verið stillstøða ella minking í Sandoyar og Suðuroyar sýslum.
Tilflytingin økist alsamt meðan fráflytingin ikki minkar longur
Tann stóra broytingin í gongdini í fólkatalinum kemur eina mest av broyttu flytingini, har tilflytingin er vaksin nógv, samstundis sum fráflytingin eisini er minkað.
Men meðan tilflytingin blívur við at vaksa og er nú um 1.800 fólk árliga, er minkingin í fráflytingini støðgað og liggur á sama støði við umleið 1.200 fólkum sum undanfarnu 4 árini, sum sæst á myndini niðanfyri.
Samanlagda úrslitið av størri tilflyting og minni fráflyting er, at nettotilflytingin er vaksin í stórum, og at hon hesi síðstu tvey árini er methøg í tali. Í prosentum var hon eitt vet størri um aldarskifti, tá nógv fólk fluttu heimaftur eftir hópfráflytingina og stóra minking í fólkatalinum í kreppuárunum í fyrru helvt av 1990-unum.
Samanbera vit hetta 12-mánaðarskeiðið við tey heldur vánaligu árini 2009-13, so er árliga fráflytingin nú eini 550 fólk minni og tilflytingin eini 500 størri – og tí er ein negativ nettoflyting á umleið 450 vend til eina positiva nettoflyting upp á 566 hetta seinasta 12-mánaðarskeiðið 2018/19.
Eisini vøkstur í burðaravlopinum
Samanborið við undanfarnað 12-mánaðarskeið 2017/18 var burðaravlopið (munurin millum fødd og deyð) væl størri í hesum seinasta 12-mánaðarskeiðinum, 294 nú móti 223 undanfarna skeiðið. Hetta kemur av, at føðitalið var 41 fleiri og deyðatalið 30 færri. Burðaravlopið varð sostatt 71 størri.
Nógv fleiri mannfólk enn konufólk í fólkavøkstrinum
Av vøkstrinum í fólkatalinum hetta 12-mánaðarskeiðið eru munandi fleiri mannfólk enn konufólk. Nógv størsti munurin er í nettotilflytingini, har tað vóru 184 fleiri mannfólk enn konufólk. Samstundis var ein lítil yvirvág av dreingjum í føðitalinum og í deyðatalinum ein yvirvág av mannfólki, so samanlagda úrslitið varð 178 fleiri mannfólk í fólkavøkstrinum.
Á myndini niðanfyri sæst, at tað er ein trendur, ið hevur verið síðani árskiftið 2018-19, at tað eru munandi fleiri mannfólk í nettotilflytingini enn konufólk. Hetta er stórt frávik frá gongdini frammanundan, har tað var nøkulunda javnt millum kynini.
Sama ferðin í fólkavøkstrinum
Stóri fólkavøksturin, sum hevur verið síðstu 4-5 árini, heldur fram, sum sæst av myndini niðanfyri. Ferðin var veksandi frá 2014 og vaks upp í 1,5% í 2017 og er aftur økt nakað upp í 1,7% síðsta árið.
Sum nevnt eru tølini smá, ið gera hesar broytingarnar í burðaravlopi og nettotilflyting – og harvið í fólkavøkstri - og kann tað tí eisini broytast aftur við næstu uppgerðir.
Kommunurnar: størsti vøkstur í kommununum í miðøkinum
Tær størstu kommunurnar veksa mest í tali. Tórshavnar kommuna við 371 fólkum, Runavíkar við 107, Klaksvíkar við 65, Eystur við 63 og Vága kommuna við 57. Av hesum er lutfalsligi vøksturin størstur í Runavíkar kommunu við 2,7%, nógv størri enn í Klaksvíkar kommunu við 1,3%.
Samantikið er størsti vøksturin í kommununum í miðøkinum, t.v.s. í Eysturoy, Streymoy og í Vágum.
Í Eysturoy er størsti lutfalsligi vøksturin í Sjóvar kommunu við 4,4%, Eiðis kommunu við 3,5%, Eystur kommunu við 3,0%, Runavíkar við 2,7%, Fuglafjarðar kommunu við 2,6% og Nes kommunu við 2,5%.
Í Vágum veksur Vága kommuna við 2,8% og Sørvágs kommuna við 1,6%.
Av smærri kommununum er størsti vøkstur í Hovs, Sands og Porkeris kommunum.
Hinvegin var størsta minkingin í tali í Vágs og Skopunar kommunum við ávikavist 30 fólkum (-2,2%) og 12 fólkum (-2,6%).
Samanumtikið er vøkstur í 20 kommunum, óbroytt í einari og minking í 7. Á myndini niðanfyri eru kommunurnar settar í raðfylgju frá størstu minking til størstan vøkstur í tali.
Minkar í nøkrum útoyggjum
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum, ein lítil vøkstur í Suðuroy og óbroytt í Sandoy.
Í útoyggjum er minkað í Fugloy, í Kalsoy, í Hesti, í Skúvoy og í Mykinesi. Hinvegin er vøkstur í Nólsoy og í Svínoy.
Dagførd og útgreinað íbúgvatøl eru at finna í hagtalsgrunninum her.


text:
Brævið er ein hvassorðað heilsan til tær kirkjur, ið Paulus hevur stovnað í økinum Galatia í Lítlaasia.
Støðan er hon, at aðrir jødakristnir talarar eru komnir inn í kirkjuna. Hesir krevja, at tey ikki-jødisku kristnu eiga at lata seg umskera. Men Paulus hevur víst á, at teir ikki-jødar, sum hava tikið við kristnari trúgv, ikki hava tað fyri neyðini at verða umskornir eftir jødiskari lóg. Nú eru tað so kortini komnir nakrir, ið læra tað øvuta av hesum.
Paulus byrjar brævið við at staðfesta sína støðu: Hann vísir á, at hann er beinleiðis kallaður til uppgávuna av Kristi og ikki av nøkrum menniskjum. Samstundis lýsir hann sítt lív fram at hesum degi. Paulus er sjálvur jødi og hevur afturat hesum søkt at teimum kristnu. Men Gud hevur valt hann út til hesa nýggju uppgávu sum kristin boðberi millum ikki-jødar.
Í hesum virksemi hevur hann eisini fingið stuðul frá teimum kristnu leiðarunum av jødiskum uppruna í Jerusalem.
Høvuðsevnið í brævinum er tískil, at eingin megnar at halda Guds lóg til fulnar, og letur ein seg umskera, so hevur viðkomandi sagt seg liva undir lóg og ikki undir náði. Paulus vísir tí á, at tað er bara við trúnni á Krist, at menniskju fáa lut í Guds fyrigeving.
Tað er Kristus, sum hevur fríað okkum frá at vera undir lógarinnar krøvum. Øll, sum eru doypt og liva í trúnni á hann, eru felags um júst trúnna á hann, og tá hevur tað einki at siga, um ein er føddur sum jødi ella ikki, er trælur ella frælsur, maður ella kvinna.
Øll hava somu atgongd til frelsuna frá Gudi. Tí eiga tey kristnu at liva lív sítt í trúnni á Jesus og at liva lív sítt samsvarandi Jesu lívi, t.v.s. í kærleika og friði.
Nýggi Sáttmálin


text:
100/2018 Uppskot til løgtingslóg um broyting í løgtingslóg um útleigan av bústøðum (Leigulógin) (Ikki vinnulig útleiga víðkað, Almannaverkið heimild at gera avtalur við útleigarar um ávísingarrætt, leigunevndin heimild at seta til viks greitt órímiliga leigu o.a.)
Broytingaruppskot frá Jørgeni Niclasen, Bill Justinussen, Elsebeth Mercedis Gunnleygsdóttur, Jógvani Skorheim, Kaj Leo Holm Johannesen og Bárði á Steig Nielsen, fall 14-0-15
Uppskotið sum samtykt við 2 viðgerð samtykt 16-0-13
Málið avgreitt


text:
Orð: J. Scheffler
Lag: J.B. König
Týtt: Jákup Dahl
1. Teg vil eg elska, tú mín styrki,
ið hjarta mínum ugga ber,
tær halgað veri alt mítt yrki,
hvør kensla, mær í brósti fer.
Teg vil eg elska, Harra mín!
Meg kalla, Jesus, tín!
2. Teg vil eg elska, tú ert lívið
og førir meg á lívsins leið,
teg vil eg elska, og tú blívi
mær ljósið tað, ið sloknar ei.
Teg vil eg elska, tí títt blóð
burt mínar syndir tvó.
3. So langa tíð eg ei teg kendi,
sum best tó altíð unti mær,
á fremmand’ strond tú boð mær sendi
frá heimi, sum við tær kom nær;
tí heimasælu, lívd og frið
fær hann, sum tú ert við.
4. Koyr ikki barnið burt, ið kemur
deyðmótt og troytt at húsum heim
úr summarleikum, verøld fremur,
tí fjálgan eingin er í teim;
men bert í tíni føstu borg
har stillast sálarsorg.
5. Teg vil eg elska, Jesus góði,
tín verndarhond mær víst skal ná,
tú lættir mær av tungum móði,
um háð og neyð eg freista má.
Teg vil eg elska, Harra mín,
meg kalla, Jesus, tín!


text:
Danski Poul Svejstrup Pedersen, 86 ár, er ein av teimum, sum enn eru á arbeiðsmarknaðinum eftir pensiónsaldur. Tað ger hann, tí hann vil til arbeiðis hvønn morgun, tá hann fer upp.
Talið av dønum yvir 67 ár, sum eru virknir á arbeiðsmarknaðinum, er frá 2011 til 2016 hækkað við 38 prosentum.
Poul heldur, at tíanverri gongur tað soleiðis hjá fleiri menniskjum, at tey gleða seg at gerast pensjonistar, men av órøttum halda tey, at so fáa tey nógvar vitjanir, men tá ein situr heima, so verður tú einsamallur, og so doyrt tú skjótari, sigur Poul Svejstrup Pedersen.
Hann heldur seg klára tað sama, sum tey, ið eru 20 til 25 ár yngri enn hann.
Um tú veitst okkurt, sum VP ikki veit - skriva so til vp@vp.fo


text:
B36 hevur fyri lítlari løtu síðani bast 07 Vestur á heimavølli. Talan var um útsettan dyst frá Ólavsøku, ið varð fluttur orsakað av luttøkuni hjá B36 í Evropa. Sigurin hevur við sær, at B36 nú er nummar tvey í Betri-deildini.
Tað var rímiliga javnt frá byrjan, men heimaliðið setti seg ikki yvirraskandi á dystin, og skapti nakrar møguleikar áðrenn hálvleik. Ein av hesum gav úrslit, tá Michal Przybylski beindi eitt innlegg úr vinstru í málið.
Vágamenn vóru harvið aftanfyri 1-0 í hálvleikinum og royndu at fáa javnvág í eftir steðgin. Ken Fagerberg var millum annað settur inn á vøllin, og útliðið hevði onkran góðan møguleika at javna.
Tó søkti B36 oftari at í royndini at lukka dystin, og hetta eydnaðist endliga fáar minuttir fyri leiklok. Tað var Erlendur Magnusson, sum smekkaði bóltin í málið úr stuttari fjarstøðu. Hetta kom eftir eitt óbeinleiðis fríspark orsakað av einari afturlegging.
Harvið gjørdist talan um sigur nummar fimm á rað hjá Jákup á Borg og hansara monnum, og tað hevur við sær, at B36 yvirhálar KÍ, ið hevur ligið nummar tvey leingi.
07 Vestur stríddist fyri seg í kvøld. Vágamenn hava framvegis eitt stig niður til AB, og sum støðan er nú flytir 07 Vestur ikki niður.
Støðan eftir at øll liðini hava leikt 23 dystir:
1. HB (61 stig)
2. B36 (46 stig)
3. KÍ (45 stig)
4. NSÍ (43 stig)
5. Víkingur (38 stig)
6. Skála (26 stig)
7. TB/FCS/Royn (22 stig)
8. EB/Streymur (20 stig)
9. 07 Vestur (13 stig)
10. AB (12 stig)
Komandi umfar (24.) verður leikt sunnudagin:
NSÍ - 07 Vestur
EB/Streymur - HB
TB/FCS/Royn - Skála
Víkingur - B36
KÍ - AB


text:
Valskrá okkara leggur dent á at gera tað liviligari hjá føroysku
familjuni
Ynski
okkara er eitt frælst land; fyritreytin eru frælsir borgarar, sum ráða yvir
egnum viðurskiftum – eisini egnum pengum.
Vinnan
skal hava tryggar og varandi karmar fyri framhaldandi at hava búskaparvøkstur.
Fyri at tryggja vælferðina eigur búskapurin at vaksa skjótari enn tað almenna.
Tað skal verða hugaligari hjá øllum at arbeiða, og tí skal skatturin hjá lág-
og miðalløntum lækkast, og avgjøld skulu minkast ella avtakast.
Valskráin
vísir greitt, hvørjum vit standa fyri, og hvat vit halda, politikkur skal
snúgva seg um.
Skattur
og avgjøld
Framtíðin
er borgarlig. Fyritreytin fyri einum góðum samfelagi er búskaparvøkstur. Tí má
tað loysa seg at arbeiða, og vit skulu eggja og skapa karmar til vaksandi
vinnulív.
Vit vilja, at avgjaldsøðin á familjur og vinnu má steðgast.
Vit vilja, at avgjøld skulu lækkast og takast burtur.
Vit vilja, at ágrýtni skal lønast og ikki revsast.
Vit vilja hækka botnfrádráttin hjá lesandi og lærlingum
Vit vilja, at eingin lág- og miðalinntøka skal skattast meira enn
30%.
Vit vilja býta inntøkuvøkstur landskassans í trý: triðing til
vælferð, triðing til at rinda skuld og triðing til avgjalds- og skattalækking.
Vit vilja tryggja, at tað loysir seg at búgva í Føroyum – eisini um
ein arbeiðir uttanlands. Vit vilja, at eingin, sum rindar til eftirløn
uttanlands, skal rinda eftirløn í Føroyum eisini.
Vit vilja avtaka dupultan GATT-toll, sum ger tað dýrari hjá
føroyska brúkaranum.
Vinnan
Búskaparvøkstur
er vegurin til vælferð. Tí er neyðugt at virka fyri einum sjálvberandi búskapi,
har vinnur av ymsum slag geva avkast og framburð í fríari altjóða kapping, og
har trivnaður og umhvørvi verða raðfest høgt. Uppgávan hjá tí almenna verður at
tryggja karmarnar, ið eru støðugt grundarlag fyri vinnuligum framburði og
búskaparligum vøkstri.
Arbeiðsmarknaðurin
skal virka væl, mennandi, vera tryggur og rúmligur. Lætt skal vera at bjóða seg
fram, eins og lætt skal vera at fáa fatur á skikkaðari arbeiðsmegi.
Vit vilja gera ein greiðan vinnupolitikk
Vit vilja tryggja vinnuni góðar umstøður, so hon verður
kappingarfør og lønandi og á tann hátt kemur flest møguligum til góðar - og
gera landið bíligari og betri at liva í.
Vil vilja tryggja føroyskum fyritøkum betri atgongd til almenn
arbeiði.
Vit vilja bjóða almennar tænastuveitingar og bygging út til
vinnumarknaðin, har eisini sjálvstøðugt vinnurekandi kunnu bjóða.
Vit vilja einskilja almennar fyritøkur, har brúkarin fær fyrimun
Vit vilja bøta atgongdina til váðafúsan kapital hjá íverksetarum,
t.d. gjøgnum grunnar hjá landinum.
Vit vilja tryggja vinnurekandi og íverksetarum vinnuvegleiðing og
hjálp til egið virki. Her verður serliga hugsað um hjálp og vegleiðing í
samskiftinum við myndugleikarnar sum t.d. Taks
Vit vilja, at alivinnan framhaldandi skal hava tryggar og varandi
karmar. Vit vilja, at alivinnan eisini í framtíðini skal vera ein inntøkukelda.
Tí má umhvørvið raðfestast.
Vit vilja halda fast við, at ein alari er á einum firði
Vit vilja virka fyri at fáa fleiri lærlingar í Føroyum - eisini hjá
tí almenna.
Vit vilja, at tað almenna gongur á odda at brúka og harvið menna
føroyska KT-vinnu.
Vit vilja framhaldandi betra FAS-skipanina.
Vit vilja skipa eina FAS-líknandi skipan fyri flogferðslu.
Vit vilja reka ein landbúnaðarpolitikk, sum tekur hædd fyri
burðardyggari nýtslu av lendinum, og sum tryggjar vinnuliga gagnnýtslu av øllum
tilfeinginum.
Vit eru sannførd um, at ognarrætturin er friðhalgaður. Men
føroyingar mugu hava møguleika at njóta føroysku náttúruna, undir skipaðum
viðurskiftum í samljóði við eigararnar. Tað skal kunna krevast gjald frá
útlendskum ferðafólki.
Vit vilja orða ein greiðan ferðavinnupolitikk, sum er fíggjarliga,
umhvørvisliga og sosialt burðardyggur
Vit vilja, at útlendsk ferðafólk sjálvi skulu rinda fyri tilbúgvingar,
ið verða settar í verk teirra vegna
Vit vilja, at allir arbeiðsgevarar, sum hava tímalønt starvsfólk,
skulu javnsetast, tá umræður sjúkradagar.
Vit vilja, at færri fíggjarligar byrðar verða lagdar á sjálvstøðug
vinnurekandi og smærri fyritøkur, soleiðis at teirra vøkstur ikki verður
avmarkaður.
Fiskivinnan
Ein
vælvirkandi høvuðsvinna er besta trygd fyri avkasti til alt samfelagið.
Fiskastovnarnir skulu gagnnýtast á vinnuligum grundarlag við skynsomum
heildaratliti.
Vit vilja í fleirtjóða og altjóða høpi halda fram at tryggja okkara
rættvísa part av felags fiskastovnum.
Vit vilja fremja eina fiskivinnuskipan, sum aftur gevur vinnuni
tryggar og varandi karmar.
Vit vilja, at fiskiloyvini skulu hava minst 12 ára uppsagnartíð.
Vit vilja, at uppboðssøla av fiskirættindum verður avtikin.
Vit vilja, at hóskandi skattur og gjøld verða løgd á vinnuna.
Vit vilja eggja til nýíløgur, meirvirkan og virðisøking.
Vit vilja varðveita fiskidagaskipanina.
Vit vilja tryggja, at manningarnar verða rætt løntar. Tí skulu
fiskiloyvini verða knýtt at skipunum og vera umsetilig.
Vit vilja við umsetiligheit eisini tryggja nýggjum aktørum atgongd
til fiskivinnuna.
Vit vilja, at politiska útlutanin gjøgnum menningarkvotur skal ikki
halda fram. Ein skipan má gerast fyri tey, sum hava fingið tillutað
menningarkvotur.
Vit vilja tryggja, at alt tilfeingi kemur til lands.
Vit vilja savna frøði og vinnu fyri at stilla veiðitrýstið og
harvið staðfesta okkum sum burðardygga fiskivinnutjóð.
Vit vilja fremja útbúgving, menning og gransking innan fiskivinnu
fyri at økja úrtøkuna við somu veiðinøgd.
Vit vilja fáa lýst avleiðingarnar av stongdum leiðum o.ø. í
stovnsrøktarhøpi.
Vit vilja gera eina smidliga og lønsama skipan fyri útróðrarflotan,
soleiðis at hesin parturin av vinnuni sleppur at virka alt árið.
Almenna húsarhaldið
Fyri
at tryggja framtíðina, vilja vit aftur fáa skil á almennu peninganýtsuna.
Vit vilja halda eina kós, sum tryggjar okkum vøkstur.
Vit vilja aftur skapa virðing fyri almennari peninganýtslu. Tí
verður ovurnýtsla ikki góðtikin í framtíðini.
Vit vilja, at nýggjar mannagongdir fyri almennar íløgur skulu
tryggja, at sleppast kann undan fleiri byggigølum .
Vit vilja samskipa felags uppgávur hjá almennum stovnum fyri at
gera teir rationellari.
Vit vilja bjóða almennar tænastuveitingar út til vinnuna at reka.
Vit vilja laga lóggávu til føroysk viðurskifti, heldur enn at brúka
lóggávur, sum eru snikkaðar til størri samfeløg enn okkara.
Vit vilja við skynsamari umsiting av almenna rakstrinum tryggja
familjunum størri rásarúm við at lætta um avgjøld og skatt.
Trivnaður
Dentur
verður lagdur á eitt gott og væl virkandi almannaverk, sum veitir hjálp og
vegleiðing til tey, ið hava tørv á fyribils ella varandi hjálp. Málið er, at
hvør einstakur skal gerast so sjálvhjálpin sum møguligt. Vit mugu ansa eftir
ikki at gera øll til almennar klientar, so at vit altíð hava ráð at hjálpa
teimum, sum veruliga hava tørv á hjálp
Vit vilja hava einfalda vælferðarlóg, sum skal avloysa
forsorgarlógina.
Vit vilja, at ferð aftur verður sett á bústaðarbygging til fólk við
serligum tørvi.
Vit vilja virka miðvíst fyri at bøta arbeiðs- og inntøkumøguleikar
hjá borgarum við skerdum førleika.
Vit vilja, at almennir stovnar skulu seta starvsfólk við skerdum
førleika.
Vit vilja tryggja betri gjøgnumskygni í almannaverkinum og skapa
betri møguleikar fyri ung við tarni, so tey klára seg sjálvi.
Vit vilja hava øll heimaftur, sum hava verið noydd at flyta av
landinum fyri at fáa betri sosial- ella sjúkratilboð
Familjan
Familjan
er kjarnin í samfelagnum. Vil halda, at familjan er grundvøllurin undir einum
sterkum samfelag. Tí er neyðugt, at samfelagið verður meira familjuvinarligt.
Vit vilja, at lóggávan skal verja og fjálga um familjuna.
Vit vilja, at meðan børnini eru smá, skal barsilsskipanin tryggja
møguleikan hjá foreldrum at arbeiða niðursetta tíð fyri fulla løn. Hetta fyri
at tryggja gott tilknýti millum børn og foreldur og samstundis tryggja tilknýti
til arbeiðsmarkaðin.
Vit vilja leingja barnsburðarfarloyvið við løn til eitt ár.
Hámarkið eigur at verða endurskoðað.
Vit vilja, at foreldur skulu hava frælsi at skipa barsilin, sum tey
sjálvi ynskja
Vit vilja skapa karmar fyri fjøltáttaðum bústaðarmarknað, har
familjur, tað privata og tað almenna verða javnsett í bústaðarbygging.
Vit vilja, at setahúsabygging skal verða frítikin fyri MVG.
Vit vilja, at peningurin til ansing skal fylgja barninum.
Umhvørvi
Vit vilja, at Føroyar gerast fyrimynd við grønum loysnum.
Vit vilja, at føroysku familjurnar og vinnulívið skulu fáa bíligari
og grønari orku.
Vit vilja, at elnetið og framleiðsuparturin hjá SEV verða skild
sundur í tvey kommunal feløg.
Vit vilja, at privatar fyritøkur skulu kunna leiga seg inn á
elnetið, so tær kunnu framleiða og selja streym til føroysku familjuna.
Vit vilja taka burtur mismun millum ymsu grønu orkuátøkini.
Vit vilja, at fiskiflotin skal hava møguleikar at endurnýggja seg.
Nýggj skip eru munandi minni orkukrevjandi enn eldri skip. Til hetta krevjast
varandi og tryggir karmar fyri vinnuna.
Heilsa
Heilsuverkið
eigur at fáa hægstu raðfesting. Vit leggja dent á eitt samvirkið heilsuverk við
hágóðsku-veitingum og við tryggleika fyri allar landsins borgarar. Sjúklingurin
skal vera í fremstu røð. Skjót útgreining av sjúklinginum er avgerandi.
Ein
avgerandi fyritreyt fyri at veita heilsutænastur á hægsta stigi er at skapa
allarbestu karmar til heilsufakligu starvsfólkini. Tað skal gerast við at
stuðla einum mennandi fakligum umhvørvi, herundir at leggja dent á
eftirútbúgving og heilsutøkniligar útbúgvingar.
Vit vilja aftur skapa veruligan tryggleika um okkara heilsuverk.
Samsvar skal vera millum politisku ynskini og játtanina.
Vit vilja veita viðgerðartrygd.
Vit vilja stytta bíðilistarnar, og bíðitíðirnar skulu
almannakunngerast.
Vit vilja virka fyri betri hagtølum av virkseminum á sjúkrahúsunum,
so vit hava møguleika at fáa meir fyri játtaða peningin til fyrimuns fyri
sjúklingin.
Vit vilja menna eina tvørgangandi, samanhangandi sjúklingaviðgerð
við tøttum samstarvi millum sjúkrahúsini, allar aðrar partar av heilsuverkinum
og serviðgerðina uttanlands.
Vit vilja styrkja tann fyribyrgjandi og heilsufremjandi partin við
at leggja dent á fólkaheilsutiltøk og kunning.
Vit vilja styrkja endurvenjingina.
Vit vilja gera samstarvsavtalur við bestu sjúkrahús í Evropa um samstarv,
starvsfólkamenning og sjúkraviðgerðir, so at ein rotatiónsskipan verður gjørd,
sum í størst møguligan mun tryggjar, at førleikin verður verandi í Føroyum.
Vit vilja broyta sjúkraváttanirnar, so at tær eisini lýsa, hvat
sjúklingurin er førur fyri at gera, heldur enn bara at lýsa, hvat hann ikki
kann.
Skúli og útbúgving
Fólkið
í Føroyum er virðismesta tilfeingi, og tí er sera umráðandi, at øll hava eins
góðar møguleikar at fáa útbúgving.
Vit vilja, at skúlin skal byggja á kristna siðalæru og føroyska
mentan.
Vit vilja betra karmarnar hjá fólkaskúlanum til frama fyri
trivnaðin hjá bæði lærarum og næmingum.
Vit vilja, at sernámsfrøðiliga økið verður endurskoðað og betrað.
Vit vilja, at tær kreativu og handaligu lærugreinarnar í skúlanum
verða styrktar.
Vit vilja, at lærararnir fáa meira tíð til undirvísing og til
næmingin – og minni til óneyðuga umsiting.
Vit vilja, at møguleikarnir hjá privat- og eftirskúlum verða
støðugt betri.
Vit vilja, at miðnáms- og framhaldsútbúgvingar verða lagaðar til
tann føroyska vinnu- og tænastutørvin, og at handverkaraútbúgvingarnar verða
uppraðfestar í samráð við vinnuna.
Vit vilja, at læraraútbúgvingin verður eftirmett og endurskoðað.
Vit vilja tryggja, at Fróðskaparsetrið verður altjóða góðkent.
Vit vilja menna Fróðskaparsetrið og aðrar hægri útbúgvingar serliga
við útbúgvingum, sum geva arbeiðsmøguleikar í Føroyum, og sum eisini kunnu
menna heilsuøkið og vinnuna, t.d. innan ferðavinnu og sølu.
Vit vilja skipa eina hægri útbúging innan fiskivinnnu og aling.
Mentan
Ríkt
mentanarvirksemi er besta amboð til at stimbra tilvitið um føroyskan samleika.
Málið fyri einum frílyntum mentanarpolitikki er at loysa upp fyri teimum
skapandi kreftunum hjá fólki. Tað ræður um at styrkja hugin, gávurnar og
møguleikan fyri at útinna mentanarligt virksemi.
Vit vilja, at fíggjarligur stuðul til mentan eigur at verða latin
eftir grundregluni um hjálp til sjálvhjálp.
Vit vilja, at vit sum sjálvstøðugt fólk hava kunnleika til okkara
livandi søgu, føroyskan dans, myndandi list, heimavirki, tónleik, bókmentir og
skaldskap.
Vit vilja stuðla yrkislist, fólkamentan, virksemi í kvøldskúlum og
frítíðarfelagsskapum.
Vit vilja halda fast við lógina um mvg-frítøku av bygging av
kirkjum, ítróttar-, mentanar- og samkomuhúsum.
Vit vilja framhaldandi tryggja okkum mentanarliga rættin til
grindaveiðu.
Vit vilja, at Kringvarpið skal bjóða út munandi størri part av
framleiðsluni.
Vit vilja stimbra heimavirkisfólkum við mvg-frítøku og lagaligari
skatting.
Vit vilja orða og gjøgnumføra ein miðlapolitikk, sum eisini
tryggjar, at public service tænastur kunnu útveitast.
Ungdómurin
Ungdómurin
er okkara framtíð. Góðar umstøður til útbúgving, lærupláss, virkni og frælsi er
okkara mál fyri ungdómin.
Vit vilja, at komandi lestrarumhvørvi skulu umfata lestraríbúðir,
har lesandi kunnu búgva fyri sámiligan prís. Tað verður best gjørt við at
javnstilla almenna og privata bygging.
Vit vilja, at lesandi og lærlingar fáa ein eyka botnfrádrátt.
Vit vilja, at miðnámsnæmingar undir 18 ár eisini skulu hava
lestrarstuðul.
Vit vilja, at lestrarstuðulin skal hækka.
Vit vilja, at bústaðarmøguleikar, barnaansing, upplivingar og
trivnaður í Føroyum skulu vera eins góð og í okkara grannalondum.
Vit vilja tryggja øllum fólkaskúlanæmingum møguleikan til ókeypis
trygdarskeið.
Ítróttur
og frítíð
Fólkaflokkurin
viðurkennir og vil í mest møguligan mun stuðla tí týðandi sjálvbodna arbeiði,
sum einstaklingar, ítróttafeløg, skótar og onnur ítrivsfeløg gera fyri at menna
okkara børn og ungdóm sálarliga, moralskt og kropsliga.
Vit vilja, at innandura høll til altjóða dystir og tiltøk skal
byggjast.
Vit vilja stuðla sjálvbodnum virksemi á øllum økjum. Sjálvboðið
arbeiði lyftir, har tað almenna als ikki orkar.
Vit vilja, at skattafría hámarksgjaldið til ítrótt skal hækkast.
Vit vilja framhaldandi stuðla felagsskapum, sum gera
ungdómsarbeiði, ítróttarsambondum, skótum, leiðarum og venjarum, so tað verður
lættari at útinna hetta risa sjálvkravda arbeiðið.
Vit vilja stuðla landsliðsarbeiði í ymsu ítróttargreinunum.
Vit vilja stuðla úrvalsítrótti.
Vit vilja virka fyri at fáa Oyggjaleikirnar til Føroya og eisini
stuðla ætlanunum um kravdar ítróttagreinar.
Eldri
Okkara
eldru hava skapt okkum samfelagið. Vit kenna tað sum okkara skyldu at tryggja
teimum eitt gott og virkið lív á eldri árum.
Vit vilja, at útgjaldið úr Samhaldsfasta verður skattafrítt. Tað er
jú skattað við inngjald.
Vit vilja fjølltátta bústaðarmøguleikarnar hjá teimum eldru.
Vit vilja tryggja, at hond verður tikin um fólk, sum eru slitin av
tungum arbeiði áðrenn pensjónsaldur.
Vit vilja tryggja, at tað loysir seg at arbeiða, eisini hjá okkara
eldru.
Innlendis
Okkara
land má skipast eftir egnum viðurskiftum. Gott undirstøðukervi er fortreyt fyri
kappingarføri og møguleikunum hjá tí einstaka.
Vit vilja, at flutningsmøguleikarnir eru góðir, bæði fyri
einstaklingar og vinnu.
Vit vilja framhaldandi útbyggja samferðsukervið.
Vit vilja halda fram við at gera greiðari uppgávubýti millum land
og kommunur.
Tjóðskaparkósin
–
Tjóðskaparliga stavnhald Fólkafloksins er, at í Føroyum skulu føroyingar ráða.
Hetta ber í sær, at endamál floksins er fult sjálvstýri fyri Føroyar, soleiðis
at vit fáa lóggávuvald á øllum økjum og úteftir telja við sum suverenur statur
javnbjóðis øðrum sjálvstýrandi londum.
Vit skulu aftur hava tamarhald á føroyska búskapinum, tí politiskt
sjálvræði kann einans røkkast við búskarligum sjálvbjargni.
Vit vilja hava samráðingar við Danmark um frælsan felagsskap millum
Føroyar og Danmark.
Vit vilja arbeiða fyri einum felagsskapi millum tvey líkastillað
lond.
Vit vilja eftir greiðari ætlan yvirtaka øll málsøki í
yvirtøkulógini, har yvirtøka av loftrúminum eigur at koma fyrst.
Vit vilja yvirtaka flogferðslumyndugleikan.
Altjóða
Vit vilja, at vit skulu reka okkara egna uttanríkispolitikk við
fullari ábyrgd.
Vit siga nei til ES limaskap og ja til samstarv.
Vit vilja hava fríhandil millum Føroyar og ES á øllum fiskavørum.
Vit vilja gera eina veruliga fríhandilsavtalu við Bretland.
Vit vilja styrkja arbeiðið at fáa fríhandilsavtalur, eitt nú við
Rusland, Kina og Japan.
Vit vilja, at Føroyar skulu gerast sjálvstøðugur limur í WTO.


text:
FSF: Fríggjadagin 9. juni varð skipað fyri lítlari samkomu í matstovuni ”Katrinu Christiansen” í Havn í sambandi við, at sekstan venjarar fingu handað UEFA A-venjaraprógv.
UEFA A-venjaraútbúgvingin tekur hálvt annað ár, og endar við próvtøku.
Teir 16, sum nú hava fingið A-prógv, eru
Jóan Pauli Jacobsen, Klaksvík
Erland Tvørfoss, Gøtu
Jákup Martin Joensen, Tórshavn
Sorin Anghel, Tórshavn
Jákup á Borg, Tórshavn
Petur í Gong, Klaksvík
Pól Helgi Jacobsen, Toftir
Poul Grunnveit Olsen, Haldórsvík
Lukascz Cieslewisz, Tórshavn
Dánial Pauli Davidsen, Tórshavn
Oddur Olsen, Klaksvík
Jákup Mikkelsen, Klaksvík
Olgar Danielsen, Klaksvík
Jens Erik Rasmussen, Miðvági
Erik E. Nielsen, Klaksvík
Palli Augustinussen, Vágur
Hvør luttakari hevur havt ein vegleiðara, sum millum annað hevur vitjað viðkomandi venjara í egnum felagi til praktiska venjing og dyst, og sum eisini hevur vegleitt í sambandi við skrivligar uppgávur.
Vegleiðarar á útbúgvingini hava verið Bill McLeod Jacobsen, Eli Hentze, Jóannes Jakobsen, Pauli Poulsen og Petur Simonsen, sum eisini hevur verið skeiðsleiðari.
Útbúgvingin byrjaði í januar 2016. Síðani tá hava luttakararnir verið til skeið í vikur og í vikuskiftum. Eitt nú um “Fysiska venjing” við Magna Mohr, “Taktiska venjing & leiðslu” við Heimir Hallgrimsson og “Mentala venjing” við Kristoffer Henriksen.
Harumumframt hava luttakarar og vegleiðarar eisini verið námsferð í Oslo í eina viku, har millum annað “Leikaramenning”, “Dystar- og leikaragreining” og “Nýggj/serstøk rák í fótbóltinum” vóru á skránni.
Í 1999 fingu fyrstu føroysku venjararnir – teir vóru tíggju í tali – tað, sum í dag svarar til UEFA A-lisens. Átta ár seinni, í 2007, fekk Fótbóltssamband Føroya sína egnu A-venjaraútbúgving góðkenda eftir núverandi leisti. Við hesum sekstan nýggju A-venjarunum eru tilsamans 80 venjarar, ið hava fingið UEFA A-lisens umvegis FSF-venjaraútbúgvingarskipanina.
Um tú veitst okkurt, sum VP ikki veit - skriva so til vp@vp.fo


text:
Nú vit eru á Selatrað
instruktørar – eg meini tað.
Larbeck setti okkum í sving
lærdi okkum øll verðsins ting!
Hvordan kommer vi bedst “i gang”
jo, vi starter med en sang.
Charlotta var so keðilig –
gott hon hevði Leivur við.
Dávur í nýstroknum búna var
neyðtók overhead og glar,
Eirik Suni er eitt verri rót
kraddar til sín við hond og fót.
Jan á nátt í sama lag
skrivar Glaðu á Selatrað
Annika bakar allan dag
tað ger okkum í góðum lag
Hanus sterkur sum abbi er
eg eri Tarzan í hesi verð.
Ole udi haugen gik
Lars opløstes i panik
Albert sunnan úr Vági kom
Morgunlestur han helt við gron.
Birgitta ein av okkara er
ikki nevna vit hana her.
Palli royndi at kynda bál
vónandi kemur hann skjótt á mál.
Kári í høvdið eitt knettið fekk
øll á leguni fingu skrekk.
Lars so hábarsligur stóð
nú fekk pípan eitt annað ljóð!
Mikkjal fýrir eina feita av
loppurnar rímdu út á hav.
Noomi rennur sum dunnan stygg
sleingir Regin uppá sín rygg.
Ása hon instruerar blíð
nógvar puntar hon hevði í.
Oluf tosar havnamál
hann dugir ikki at brenna bál.
Rúni so liderligur var
so sjálvt rafturnar dannaðu par.
Thordis hon hevar sína røst
meðan hon gevur Andrias bróst.
Tryggvi, Platon og Sokrates við
hvør hevur sína filosofi.


text:
Tvær margháttligar útgávur eru komnar seinasta mánaðin, báðar fíggjaðar av landsins skattaborgarum. Fyrst kom ein donsk listabók, ið skamfer føroyska listaheimin. Bókin er ílatin listfakligan ham, men viðgerðin av samtíðar listafólkum er so tendensiøs, at fakligu grundvirðini eru fokin. Júst tað sama kann sigast um hina margháttligu almennu útgávuna, ið er kosttilmæli um at eta […]Halt á at lesa …
Tá ið føroyska útgávan av Hvítu bókini eftir Einar Már Guðmundsson varð løgd fram í Norðurlandahúsinum 4. juni 2011, skrivaði Uni Arge grein í Sosialinum um Einar og hansara gløggu eygleiðingar í sambandi við fíggjarkreppuna, sum tók seg upp í Íslandi í 2008. Greinin er at lesa í savninum hjá Sosialinum undir hesum leinki, ið […]Halt á at lesa …
Trupulleikar við blámusoppi kunnu ikki altíð loysast sum eitt byggimál burturav! Seinastu tíðina hevur regluliga verið at frætt um bygningar sum hava trupulleikar av blámusoppi, og tað vísir seg, at fólk eru ikki heilt álvulig við fyribrigdið. Flestu halda seg vita, at blámusoppur er nakað sum fólk gerast sjúk av. Vanliga fatanin er helst, at […]Halt á at lesa …


text:
Mauri Kunnas er finskur barnabókarithøvundur og myndprýðari. Hann er føddur 11. februar 1950 í Vammala.
Mauri Kunnas gekk á finska listaskúlanum frá 1969-1975 og tók prógv sum grafikari.
Hann hevur starvast sum politiskur karikaturteknari á fleiri finskum bløðum.
Hann býr í Espoo saman við konuni Tarja og børnunum Jenna og Noora og kettuni.
Kunnas er serliga kendur fyri barnabøkur, har djór eru teknaði í mannalíki.
Mauri Kunnas arbeiðir í tøttum samstarvi við konuna, sum hevur litprýtt allar tekningar hansara.
Útgávur:
2007 Jólamaðurin
2007 Víkingarnir koma!
2010 Robin Hood
Heiður:
1981 The State Literary Award
1998 The Finnish Broadcasting Company´s Prize
Heimasíða:
www.maurikunnas.net


text:
At halda húsini ella íbúðina reina, og at hava ein væl røktan urtagarð hevur týdning fyri nógv. Vøruúrvalið er fjølbroytt, alt frá reingerðarevnum til ókrútstýnarar, og við tíðini eru alt fleiri vørur vorðnar meiri umhvørvisvinarligar. Tó eru enn nógvar vørur á handilshillunum, ið ein skal ansa eftir og avmarka nýtsluna av, ella heilt halda seg burtur frá.
Hyggjuráðini eru at spyrja eftir vørum, sum eru merktar við antin Svananum ella Blómuni, ella á annan hátt tryggja sær, at vøran ikki inniheldur kemisk evni, ið eru skaðilig fyri heilsuna ella umhvørvið. Røtt burturbeining hevur eisini stóran týdning.


text:
- Tíðindi, mentan og ítróttur
Landsrætturin lækkaði bótina
Landsrætturin hevur lækkað bótina hjá trimum fólkum í Sea Shepherd-felagsskapinum fyri teirra lut í grindadrápinum í Bø 23. juli í fjør.
Føroya Rættur dømdi tey at bøta ávikavist 30.000 og 35.000 krónur, men Landsrætturin hevur lækkað bótina niður í 25.000 krónur.
Hinvegin staðfesti Landsrætturin avgerðina hjá Føroya Rætti, um at ein maður hjá Sea Shepherd, sum legði upp í grindadrápið í Bø, skal bøta 25.000 krónur.
SÍ EISINI Hava skotið dómarnar inn fyri Landsrættin
Landsrætturin hevur hækkað bótina hjá einum manni hjá Sea Shepherd, sum ikki vildi gera eftir boðum frá løgregluni, tá hann varð biðin um at flyta seg í sambandi við grindadrápið í Sandagerði í Havn, eisini 23. juli.
Bótin í Føroya Rætti var 5.000 kr., men Landsrætturin hækkaði hana upp í 12.500 kr. Landsrætturin hevur eisini staðfest avgerðina hjá Føroya rætti um, at Sea Shepherd skal gjalda 75.000 krónur í bót.
Jógvan Páll Lassen var verji hjá Sea Shepherd. Hann staðfestir, at Landsrætturin hevur brúkt tað, sum Vinnunevndin hjá Løgtinginum segði um revsingina fyri at bróta grindalógina.


text:
SARA OG STEINTÓR SYNGJA OG SPÆLA Í SPANIASTOVU
Tónatindar 2012: 17.MARS KL 21 syngja og spæla Sara Grabow, DK, og Steintór Rasmussen, FO, í Spaniastovu í Klaksvík.
Sara Grabow fer at spæla og syngja løg av fløgunum "Mund til Mund" og "Ren Kliché".
Steintór Rasmussen fer at bæði at framføra løg av nýggju fløguni Valla foldum á og av fløgum sum hann hevur givið út sjálvur og saman við Frændur.
Vælkomin til eitt hugnakvøld við góðum tónleiki og frásøgu.
Atgongumerki eru til keyps á ww.nlh.fo, kunningarstovuni í Tórshavn, Runavík, Klaksvík og í Leikalund. Dyrnar lata upp kl 20.
Um Steintór Rasmussen
Steintór hevur í eini 35 ár skriva yrkingar og gjørt løg.
Úr tónleikaskríni hansara kenna vit 6 Frændur útgávur, 3. Soloútgávur, Kular røtur og mong tónleikaíkast, sum hava ríkað føroyska tónleikaheimin.
Sangir sum : Minnist tú gildi, Føroyar, Eros, Dupult song, Sangur til Frælsi og aðrir av sangum hansara eru fólkaogn í dag.
Sigast kann at Steintór er heimsborgarin úr Klaksvík, sum yrkir um frið, tolsemi, kærleika, átrúna og hundin Brúna.
Av nýggju fløguni Valla foldum á , sum kom út í 2012 er Kom aftur Jesus eitt av nógv spældu løgunum.
Um Sara Grabow
Sara Grabow er tónleikari, tónasmiður og sangari úr Danmark. Hon hevur givið út fløgurna “Mund til Mund” í 2001 og “Ren Kliché” í 2010.
Sara Grabow hevur útbúgving sum sangari frá Rytmisk Musikkonsertvatorium. Hon hevur verið við á fleri tónleikaútgávum hjá Sebastian (pápi hennara), hon hevur verið komponistur og sangari í øðrum orkestrinum í Danmark, eins og hon hevur luttikið á fleiri teatur-konsertum. Sara Grabow hevur sína fyrstu konsert í Føroyum í Spaniastovu.


text:
Somu flokkar siga seg vilja sjálvræði.
Allar grundgevingar hava bert eittans endamál – og tað hevur einki við politikk at gera. Tað hevur við pengar at gera.
Pengar í egnar floks kassar at gera valtilfar fyri ella at starvsseta sokallaðar spuna doktarar.
Fyri hvørt fólkatings valskeið fáa hesir 4 størstu flokkar í alt umleið 22 mió. kr. til politiskt virksemi.
Tveir eru stóru vinnararnir, og so undarligt tað kann ljóða, so er Tjóðveldið ein av toppskoraranum við einari upphædd, sum liggur millum 8-10 mió. kr. Hesin flokkur, sum væntar at Føroyar kann standa á egnum beinum, klárar ikki at standa á sínum egnu beinum, uttan dyggiligan stuðul frá donsku stjórnini.
Tjóðveldi hevur mist allan integritet!
Meðan pengarnir rapla í kassan, so fjarast sjálvstýris hugsjónin í havsbrúnni.
Jógvan Skorheim,
Sjálvstýri – listi D


text:
Orðið leggur kanska upp til, at tað er ein, sum bara skrivar. Men okkara læknaskrivarar kunnu sigast at vera tann reyði tráðurin í sjúklingagongdini her á Landssjúkrahúsinum.
Beinta Nygaard er ein av 15 læknaskrivarum á skurðdeplinum, ið eisini umfatar eini 25 læknar og konsulentar. Læknaskrivararnir senda áleið 10.000 innkallingar um árið til sjúklingar, og eru ofta vinaliga røddin í telefonini, ið kunnar teg um hvat fer at henda, um tú skalt til viðgerð ella annað.
Eg elski mítt arbeiði, sigur Beinta. Eingin dagur er eins, og eg føli at eg geri mun. Beinta hevur starvast sum læknaskrivari í Føroyum síðan 2003, umframt at hon hevði fleiri ár av royndum við sær heim úr Danmark áðrenn hetta.
Læknaskrivarin fær avtalur í lag við læknan, formidlar røttu kunningina, skrásetur, skjalfestir... you name it. Um læknin t.d. sigur, at tú skalt leggjast undir skurð, so samskipar læknaskrivarin við skráseting rætta stað og innkallar.
Um tú evt. skalt av landinum til viðgerð, so syrgir læknaskrivarin fyri, at røttu skjøl koma á innkallingarstaðið og boðar Uttanlandstænastuni á LS frá, sum samskipar tína ferð.
Læknaskrivarar fáa nógvar uppringingar dagliga, sigur Beinta. Fólk spyrja um tíð hjá læknanum, mangla læknaváttan, ynskja at vita meira um, hvat skal henda við teirra viðgerð – og so hjálpa vit teimum. Arbeiðið krevur eisini førleikar at samskifta á enskum og donskum við bæði sjúklingar, læknar og konsulentar.
Skurðdepilin tekur sær av fleiri læknaligum økjum so sum ortopedkirurgi (musklar og bein í kroppinum), gynækologi (kvinnusjúkur), parenkymkirurgi (tey bleytu organini í kroppinum), urologi (nýrur og landrás), eygnadeildini, oyra/nasa/háls, skaðastovuni, mammakirurgi (bróst), endoskopi og obstetrik (føðideildin).
Læknaskrivarar eru ein týðandi fakbólkur í sjúkrahúsverkinum, sum tryggjar samskifti, skjalfesting og tænastu til sjúklingin.


text:
Nú byrjar av álvara at nærkast til árliga Laksatorgið.
Sum ein fastur táttur verður eitt stórt sølutorg við alskyns lutum. Tað eru longu fleiri, ið hava bílagt sær borð til sølutorgið, men enn eru pláss eftir og tú bíleggur borð umvegis hesa leinkju: https://goo.gl/forms/T5w0Gc6mG4puCilg2
Laksatorgið verður í ár skipað á ein annan hátt og hetta kemst av góðu undirtøkuni, sum hevur verið seinastu árini. Ein onnur orsøk er tann, at eitt stórt ferðamannaskip vitjar júst henda dagin. Tí er avgerð tikin um, at laksatorgið í ár verður á havnalagnum á parkeringsplássinum uttanfyri Faroe Origin.
Fleiri tiltøk eru afturvendandi, so sum smakkiroyndir av leskiliga laksinum frá Bakkafrost, sølutorg við alkyns lutum, góður tónleikur, ross til børnini at ríða á, og har afturat leggjast eisini onnur nýggj og áhugaverd tiltøk.
Skráin er um at verða liðug og vit kunnu avdúka, at millum annað kemur country-kongurin Hallur Joensen við bólki at framføra, harumframt leggur Sámal Ravnsfjall eisini leiðina framvið og til børnini kemur vælumtókti klovnurin Bubu at undirhalda. Afturat tí verður eisini høvi at hoyra lokala Beinir, sum kemur at framføra við bólki og somuleðis verða Jassarnir eisini at hoyra.
Laksatorgið verður 21. juli kl. 10.00 til 17.30 og tað er Visit Runavík sum skipar fyri. Aftur í ár er tað Bakkafrost, sum letur allan laksin.